               IL-KUMMISSJONI EWROPEA
            Brussell, 14.11.2017
            COM(2017) 643 final
            2017/0297(COD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            li temenda d-Deċiżjoni tal-Kunsill 2003/17/KE fir-rigward tal-ekwivalenza tal-ispezzjonijiet fuq il-post imwettqa fil-Brażil għal uċuħ tar-raba’ li jipproduċu żerriegħa tal-pjanti tal-għalf, u għal uċuħ tar-raba’ li jipproduċu żerriegħa taċ-ċereali, u fir-rigward tal-ekwivalenza taż-żerriegħa tal-pjanti tal-għalf u ż-żerriegħa taċ-ċereali prodotti fil-Brażil, kif ukoll fir-rigward tal-ekwivalenza tal-ispezzjonijiet fuq il-post imwettqa fil-Moldova għal uċuħ tar-raba’ li jipproduċu żerriegħa taċ-ċereali, uċuħ tar-raba’ li jipproduċu żerriegħa tal-ħxejjex, u fir-rigward tal-ewkivalenza taż-żerriegħa taċ-ċereali, taż-żerriegħa tal-ħxejjex u taż-żerriegħa tal-pjanti taż-żejt u tal-fibra prodotti fil-Moldova

               MEMORANDUM TA’ SPJEGAZZJONI

               1.KUNTEST TAL-PROPOSTA

               Id-Deċiżjoni tal-Kunsill 2003/17/KE tagħti ekwivalenza lil ċerti pajjiżi mhux tal-UE fir-rigward tal-ispezzjonijiet fuq il-post u l-produzzjoni taż-żerriegħa ta’ ċerti speċijiet imwettqa skont id-Direttivi 66/401/KEE, 66/402/KEE, 2002/54/KE u 2002/57/KE. Id-dispożizzjonijiet nazzjonali li jirregolaw iż-żerriegħa maħsuda u kkontrollata f'dawk il-pajjiżi joffru l-istess garanziji rigward il-karatteristiċi taż-żerriegħa u l-arranġamenti għall-eżami tagħha, għall-iżgurar tal-identifikazzjoni taż-żerriegħa, għall-immarkar u għall-kontroll, bħall-garanziji li joffru d-dispożizzjonijiet applikabbli għaż-żrieragħ maħsuda u kkontrollata fl-Unjoni Ewropea. Billi l-Brażil u l-Moldova mhumiex fost dawk il-pajjiżi mhux tal-UE, iż-żerriegħa li tinħasad fil-Brażil u fil-Moldova ma tistax tiġi importata fl-UE.

               Il-Brażil ressaq talba lill-Kummissjoni biex iż-żerriegħa tagħha tal-pjanti tal-għalf u taċ-ċereali jkunu koperti mid-Deċiżjoni tal-Kunsill 2003/17/KE fir-rigward tal-ekwivalenza ta’ tali żerriegħa.

               Il-Moldova ressqet talba lill-Kummissjoni biex iż-żerriegħa tagħha taċ-ċereali, tal-pjanti taż-żejt u tal-fibra, u tal-ħxejjex tkun koperta mill-istess Deċiżjoni fir-rigward tal-ekwivalenza ta’ tali żerriegħa.

               Bi tweġiba għal dawn it-talbiet, il-Kummissjoni eżaminat il-leġiżlazzjoni tal-Brażil u tal-Moldova dwar is-suġġett. Wara dan, il-Kummissjoni vverifikat l-ispezzjonijiet fuq il-post u s-sistemi ta’ ċertifikazzjoni taż-żerriegħa għaż-żerriegħa fil-Brażil u fil-Moldova. Ikkonkludiet li r-rekwiżiti u s-sistemi ta’ dawn iż-żewġ pajjiżi huma ekwivalenti għal dawk tal-UE, u jagħtu l-istess garanziji.

               Għaldaqstant, jixraq li ż-żerriegħa Brażiljana tiġi rikonoxxuta bħala ekwivalenti għaż-żerriegħa tal-pjanti tal-għalf u taċ-ċereali maħsuda, prodotta u kkontrollata fl-UE. Dan jista’ jsir permezz ta’ Deċiżjoni li tiġi adottata mill-Parlament Ewropew u mill-Kunsill.

               B’mod simili, jixraq li ż-żerriegħa Moldovana tiġi rikonoxxuta bħala ekwivalenti għaż-żerriegħa taċ-ċereali, tal-pjanti taż-żejt u tal-fibra, u tal-ħxejjex maħsuda, prodotta u kkontrollata fl-UE. Dan jista’ jsir permezz ta’ Deċiżjoni li tiġi adottata mill-Parlament Ewropew u mill-Kunsill.

               2.RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONI TAL-IMPATT

               Ir-rikonoxximent tal-ekwivalenza tar-rekwiżiti legali u l-kontrolli uffiċjali ta’ pajjiż mhux tal-UE għaċ-ċertifikazzjoni taż-żerriegħa huwa miżura teknika. Din il-miżura tinvolvi valutazzjoni tal-liġijiet u tas-sistema ta’ kontroll fis-seħħ, u b’hekk tal-kapaċità ta’ pajjiż mhux tal-UE partikolari biex iwettaq iċ-ċertifikazzjoni taż-żerriegħa. Il-miżura titwettaq skont ir-rekwiżiti stipulati fl-Anness II tad-Deċiżjoni 2003/17/KE. Billi ma tolqotx kwistjonijiet ta’ politika, ebda valutazzjoni tal-impatt mhi meħtieġa.

               F’laqgħat ta’ konsulenza mal-partijiet ikkonċernati, u f’diversi laqgħat tal-Kumitat Permanenti dwar il-Pjanti, l-Annimali, l-Ikel u l-Għalf (PAFF), is-settur taż-żerriegħa tal-UE u l-Istati Membri talbu lill-Kummissjoni biex tieħu azzjoni fuq il-kwistjoni. Huwa mistenni li din id-Deċiżjoni tkun ta’ benefiċċju għall-kumpaniji taż-żerriegħa tal-UE li joperaw fil-Brażil u fil-Moldova, għall-importaturi potenzjali tal-UE taż-żerriegħa minn dawn il-pajjiżi, u għall-bdiewa tal-UE, li se jkollhom aċċess għal varjetà usa’ ta’ żerriegħa.

               Il-Kummissjoni organizzat ukoll konsultazzjoni pubblika ta’ erba’ ġimgħat, li ntemmet fit-22 ta’ Awwissu 2017, dwar il-pjan direzzjonali marbut ma’ din il-proposta. Il-ftit kummenti li waslu kienu kollha pożittivi u ta’ appoġġ għall-proposta. Ċerti partijiet ikkonċernati jantiċipaw li l-att jasal biex iħeġġeġ ir-reċiproċità fil-kummerċ taż-żerriegħa.

               3.ELEMENTI ĠURIDIĊI TAL-PROPOSTA

               L-għan ta’ din il-proposta huwa li timplimenta l-Artikolu 16(1) tad-Direttiva 66/401/KEE, l-Artikolu 16(1) tad-Direttiva 66/402/KEE u l-Artikolu 20(1) tad-Direttiva 2002/57/KE; li ddaħħal fid-

                  Deċiżjoni tal-Kunsill 2003/17/KE

                l-Artikolu 37(1) tad-Direttiva 2002/55/KE dwar ir-rikonoxximent tal-ekwivalenza taż-żerriegħa tal-pjanti tal-għalf, taċ-ċereali, tal-ħxejjex u tal-pjanti taż-żejt u tal-fibra maħsuda f’pajjiż mhux tal-UE fir-rigward ta’ garanziji u dispożizzjonijiet speċifiċi ta’ dik id-Direttiva; u li timplimenta l-Artikolu 37(1) tad-Direttiva 2002/55/KE.

               4.IMPLIKAZZJONI BAĠITARJA

               Ebda implikazzjoni baġitarja.

               2017/0297 (COD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               li temenda d-Deċiżjoni tal-Kunsill 2003/17/KE fir-rigward tal-ekwivalenza tal-ispezzjonijiet fuq il-post imwettqa fil-Brażil għal uċuħ tar-raba’ li jipproduċu żerriegħa tal-pjanti tal-għalf, u għal uċuħ tar-raba’ li jipproduċu żerriegħa taċ-ċereali, u fir-rigward tal-ekwivalenza taż-żerriegħa tal-pjanti tal-għalf u ż-żerriegħa taċ-ċereali prodotti fil-Brażil, kif ukoll fir-rigward tal-ekwivalenza tal-ispezzjonijiet fuq il-post imwettqa fil-Moldova għal uċuħ tar-raba’ li jipproduċu żerriegħa taċ-ċereali, uċuħ tar-raba’ li jipproduċu żerriegħa tal-ħxejjex, u fir-rigward tal-ewkivalenza taż-żerriegħa taċ-ċereali, taż-żerriegħa tal-ħxejjex u taż-żerriegħa tal-pjanti taż-żejt u tal-fibra prodotti fil-Moldova

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw id-Direttiva tal-Kunsill 66/401/KEE tal-14 ta’ Ġunju 1966 dwar it-tqegħid fis-suq ta’ żerriegħa ta’ pjanti tal-għalf
                  1
               , u b'mod partikolari l-Artikolu 16(1) tagħha,

               Wara li kkunsidraw id-Direttiva tal-Kunsill 66/402/KEE tal-14 ta’ Ġunju 1966 dwar il-marketing taż-żerriegħa tal-ġwież
                  2
               , u b’mod partikolari l-Artikolu 16(1) tagħha,

               Wara li kkunsidraw id-Direttiva tal-Kunsill 2002/55/KE tat-13 ta’ Ġunju 2002 dwar il-marketing ta’ żrieragħ tal-ħxejjex
                  3
               , u b'mod partikolari l-Artikolu 37(1) tagħha,

               Wara li kkunsidraw id-Direttiva tal-Kunsill 2002/57/KE tat-13 ta’ Ġunju 2002 dwar il-marketing taż-żerriegħa ta’ pjanti taż-żejt u tal-fibra
                  4
               , u b'mod partikolari l-Artikolu 20(1) tagħha,

               Wara li kkunsidraw il-proposta mill-Kummissjoni Ewropea,

               Wara t-trażmissjoni tal-abbozz tal-att leġiżlattiv lill-parlamenti nazzjonali,

               Wara li kkunsidraw l-opinjoni tal-Kumitat Ekonomiku u Soċjali Ewropew
                  5
               ,

               Wara li kkunsidraw l-opinjoni tal-Kumitat tar-Reġjuni
                  6
               ,

               Filwaqt li jaġixxu skont il-proċedura leġiżlattiva ordinarja,

               Billi:

               (1)Id-Deċiżjoni tal-Kunsill 2003/17/KE
                  7
                tipprevedi li, skont ċerti kundizzjonjiet, l-ispezzjonijiet fuq il-post li jitwettqu għal ċerti uċuħ tar-raba’ li jipproduċu ż-żerriegħa fil-pajjiżi terzi elenkati għandhom jitqiesu ekwivalenti għall-ispezzjonijiet fuq il-post li jitwettqu skont il-liġi tal-Unjoni, u li skont ċerti kundizzjonijiet, iż-żerriegħa ta’ ċerti speċijiet ta’ pjanti tal-għalf, ċereali, pitravi, u pjanti taż-żejt u tal-fibra prodotta f’dawk il-pajjiżi, għandha titqies ekwivalenti għaż-żerriegħa prodotta skont il-liġi tal-Unjoni.

               (2)Il-Brażil ressaq talba lill-Kummissjoni biex tagħti ekwivalenza lis-sistema tiegħu ta’ spezzjonijiet fuq il-post taż-żerriegħa tal-pjanti tal-għalf u taċ-ċereali, kif ukoll liż-żerriegħa tal-pjanti tal-għalf u taċ-ċereali prodotti u ċċertifikati fil-Brażil.

               (3)Il-Kummissjoni eżaminat il-leġiżlazzjoni rilevanti tal-Brażil, u fl-2016 wettqet verifika tas-sistema ta’ kontrolli uffiċjali u ta’ ċertifikazzjoni taż-żerriegħa tal-pjanti tal-għalf u taċ-ċereali fil-Brażil, u l-ekwivalenza tal-istess sistema mar-rekwiżiti tal-Unjoni
                  8
               .

               (4)Wara dik il-verifika, ġie konkluż li l-ispezzjonijiet fuq il-post tal-uċuħ tar-raba’ li jipproduċu ż-żerriegħa, it-teħid tal-kampjuni, l-ittestjar u l-post-kontrolli uffiċjali taż-żerriegħa tal-pjanti tal-għalf u taċ-ċereali jitwettqu kif suppost, u jissodisfaw il-kundizzjonijiet tal-Anness II tad-Deċiżjoni 2003/17/KE u r-rekwiżiti rispettivi tad-Direttivi 66/401/KEE u 66/402/KEE. Barra minn hekk, ġie konkluż li l-awtoritajiet nazzjonali responsabbli għall-implimentazzjoni taċ-ċertifikazzjoni taż-żerriegħa fil-Brażil huma kompetenti u joperaw b’mod xieraq.

               (5)Il-Moldova ressqet talba lill-Kummissjoni biex tagħti ekwivalenza lis-sistema tagħha ta’ spezzjonijiet fuq il-post taż-żerriegħa taċ-ċereali, tal-ħxejjex, u tal-pjanti taż-żejt u tal-fibra, kif ukoll liż-żerriegħa taċ-ċereali, tal-ħxejjex, u tal-pjanti taż-żejt u tal-fibra prodotti u ċċertifikati fil-Brażil.

               (6)Il-Kummissjoni eżaminat il-leġiżlazzjoni rilevanti tal-Moldova, u fl-2016 wettqet verifika tas-sistema ta’ kontrolli uffiċjali u ta’ ċertifikazzjoni taż-żerriegħa taċ-ċereali, tal-ħxejjex, u tal-pjanti taż-żejt u tal-fibra fil-Moldova, u l-ekwivalenza tal-istess sistema mar-rekwiżiti tal-Unjoni
                  9
               .

               (7)Wara dik il-verifika, ġie konkluż li l-ispezzjonijiet fuq il-post tal-uċuħ tar-raba’ li jipproduċu ż-żerriegħa, it-teħid tal-kampjuni, l-ittestjar u l-post-kontrolli uffiċjali taż-żerriegħa taċ-ċereali, tal-ħxejjex, u tal-pjanti taż-żejt u tal-fibra jitwettqu kif suppost, u jissodisfaw il-kundizzjonijiet tal-Anness II tad-Deċiżjoni 2003/17/KE u r-rekwiżiti rispettivi tad-Direttivi 66/402/KEE, 2002/55/KE u 2002/57/KEE. Barra minn hekk, ġie konkluż li l-awtoritajiet nazzjonali responsabbli għall-implimentazzjoni taċ-ċertifikazzjoni taż-żerriegħa fil-Moldova huma kompetenti u joperaw b’mod xieraq.

               (8)Għaldaqstant, jixraq li tingħata ekwivalenza fir-rigward tal-ispezzjonijiet fuq il-post li jitwettqu fir-rigward taż-żerriegħa tal-pjanti tal-għalf u taċ-ċereali fil-Brażil, kif ukoll fir-rigward taż-żerriegħa tal-pjanti tal-għalf u taċ-ċereali prodotti fil-Brażil u ċċertifikata uffiċjalment mill-awtoritajiet Brażiljani.

               (9)Jixraq ukoll li tingħata ekwivalenza fir-rigward tal-ispezzjonijiet fuq il-post li jitwettqu fir-rigward taż-żerriegħa taċ-ċereali, tal-ħxejjex, u tal-pjanti taż-żejt u tal-fibra fil-Moldova, kif ukoll fir-rigward taż-żerriegħa taċ-ċereali, tal-ħxejjex, u tal-pjanti taż-żejt u tal-fibra prodotti fil-Moldova u ċċertifikata uffiċjalment mill-awtoritajiet Moldovani.

               (10)Fl-Unjoni hemm domanda għall-importazzjoni taż-żerriegħa tal-ħxejjex minn pajjiżi terzi, inkluż mill-Moldova. Għaldaqstant, jenħtieġ li d-dispożizzjonijiet tad-Deċiżjoni 2003/17/KE jkopru ż-żerriegħa tal-ħxejjex imsemmija fid-Direttiva 2002/55/KE sabiex tiġi indirizzata d-domanda għal tali żerriegħa li toriġina mill-Moldova, kif ukoll minn pajjiżi terzi oħra fil-ġejjieni.

               (11)Sabiex din id-Deċiżjoni tkun bi qbil mar-regoli applikabbli tal-Assoċjazzjoni Internazzjonali tat-Testijiet taż-Żerriegħa (ISTA), jenħtieġ li tinħareġ stqarrija, bħala informazzjoni uffiċjali mill-pajjiż terz ikkonċernat, li ttieħdu kampjuni miż-żerriegħa u ġew ittestjati skont ir-regoli tal-ISTA għaċ-ċertifikati oranġjo jew blu, u jenħtieġ li l-lottijiet taż-żerriegħa jkunu akkumpanjati minn tali ċertifikat.

               (12)Għaldaqstant, jenħtieġ li d-Deċiżjoni 2003/17/KE tiġi emendata skont dan,

               ADOTTAW DIN ID-DEĊIŻJONI:

               Artikolu 1
               Emendi għad-Deċiżjoni 2003/17/KE

               Id-Deċiżjoni 2003/17/KE hija emendata kif ġej:

               (1)Fl-Artikolu 1, il-frażi ta’ introduzzjoni tinbidel b’li ġej:

               “L-ispezzjonijiet fuq il-post li jirrigwardaw l-uċuħ tar-raba’ li jipproduċu ż-żerriegħa tal-ispeċijiet speċifikati fl-Anness I, imwettqa fil-pajjiżi terzi elenkati fl-istess Anness, għandhom jitqiesu ekwivalenti għall-ispezzjonijiet fuq il-post imwettqa skont id-Direttivi 66/401/KEE, 66/402/KEE, 2002/54/KE, 2002/55/KE u 2002/57/KE, sakemm:”

               (2)L-Artikolu 2 jinbidel b’li ġej:

               “Artikolu 2

               Iż-żerriegħa tal-ispeċjiet speċifikati fl-Anness I, prodotta fil-pajjiżi terzi elenkati fl-istess Anness u ċċertifikata uffiċjalment mill-awtoritajiet elenkati fl-istess Anness, għandha titqies ekwivalenti għaż-żerriegħa li tikkonforma mad-Direttivi 66/401/KEE, 66/402/KEE, 2002/54/KE, 2002/55/KE u 2002/57/KE, jekk tissodisfa l-kundizzjonijiet stabbiliti fil-punt B tal-Anness II.”

               (3)L-Artikolu 3 huwa emendat kif ġej:

               (a)Il-paragrafu 1 jinbidel b’li ġej:

               “1.Meta żerriegħa ekwivalenti tiġi ‘mogħtija t-tikketta mill-ġdid u marbuta mill-ġdid’ fil-Komunità, fit-tifsira tal-Iskemi tal-OECD għaċ-Ċertifikazzjoni tal-Varjetà taż-Żerriegħa li timxi fil-Kummerċ Internazzjonali*, għandhom japplikaw b'analoġija d-dispożizzjonijiet tad-Direttivi 66/401/KEE, 66/402/KEE, 2002/54/KE, 2002/55/KE u 2002/57/KE fir-rigward tal-għeluq mill-ġdid tal-pakketti prodotti fil-Komunità.

               L-ewwel subparagrafu għandu japplika mingħajr preġudizzju għar-regoli tal-OECD applikabbli għal tali operazzjonijiet.

               ______________

               *L-Iskemi tal-OECD għaċ-Ċertifikazzjoni tal-Varjetà taż-Żerriegħa li timxi fil-Kummerċ Internazzjonali, http://www.oecd.org/tad/code/seeds.htm”

               (b)Il-punt (b) tal-paragrafu 2 jinbidel b’li ġej:

               “(b)għall-pakketti żgħar KE fit-tifsira tad-Direttivi 66/401/KEE, 2002/54/KE jew 2002/55/KE.”

               (4)L-Annessi huma emendati skont l-Anness ta' din id-Deċiżjoni.

               Artikolu 2
               Dħul fis-seħħ

               Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.

               Artikolu 3
               Destinatarji

               Din id-Deċiżjoni hija indirizzata lill-Istati Membri.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)
                  ĠU 125, 11.7.1966, p. 2298/66.

                     (2)
                  ĠU 125, 11.7.1966, p. 2309/66.

                     (3)
                  ĠU L 193, 20.7.2002, p. 33.

                     (4)
                  ĠU L 193, 20.7.2002, p. 74.

                     (5)
                  ĠU C , p. .

                     (6)
                  ĠU C , p. .

                     (7)
                  Id-Deċiżjoni tal-Kunsill 2003/17/KE tas-16 ta' Diċembru 2002 dwar l-ekwivalenza tal-ispezzjonijiet fuq il-post imwettqa fil-pajjiżi terzi fuq l-uċuħ tar-raba' li jipproduċu ż-żerriegħa u dwar l-ekwivalenza taż-żerriegħa prodotta fil-pajjiżi terzi (ĠU L 8, 10.14.1, p. 2003).

                     (8)
                  Rapport finali ta’ verifika mwettqa fil-Brażil mill-11 sad-19 ta’ April 2016 sabiex tivvaluta s-sistema ta’ kontrolli uffiċjali u ta’ ċertifikazzjoni taż-żerriegħa, u l-ekwivalenza tas-sistema mar-rekwiżiti tal-Unjoni Ewropea.

                     (9)
                  Rapport finali ta’ verifika mwettqa fir-Repubblika tal-Moldova mill-14 sal-21 ta’ Ġunju 2016 sabiex tivvaluta s-sistema ta’ kontrolli uffiċjali u ta’ ċertifikazzjoni taż-żerriegħa, u l-ekwivalenza tagħhom mar-rekwiżiti tal-Unjoni Ewropea.

    ---documentbreak---

               IL-KUMMISSJONI EWROPEA
            Brussell, 14.11.2017
            COM(2017) 643 final
            ANNESS
            tal-proposta għal
            DEĊIŻJONI TAL-PARLAMENT EWROPEW U TAL-KUNSILL
            li temenda d-Deċiżjoni tal-Kunsill 2003/17/KE fir-rigward tal-ekwivalenza tal-ispezzjonijiet fuq il-post imwettqa fil-Brażil għal uċuħ tar-raba’ li jipproduċu żerriegħa tal-pjanti tal-għalf, u għal uċuħ tar-raba’ li jipproduċu żerriegħa taċ-ċereali, u fir-rigward tal-ekwivalenza taż-żerriegħa tal-pjanti tal-għalf u ż-żerriegħa taċ-ċereali prodotti fil-Brażil, kif ukoll fir-rigward tal-ekwivalenza tal-ispezzjonijiet fuq il-post imwettqa fil-Moldova għal uċuħ tar-raba’ li jipproduċu żerriegħa taċ-ċereali, uċuħ tar-raba’ li jipproduċu żerriegħa tal-ħxejjex, u fir-rigward tal-ewkivalenza taż-żerriegħa taċ-ċereali, taż-żerriegħa tal-ħxejjex u taż-żerriegħa tal-pjanti taż-żejt u tal-fibra prodotti fil-Moldova

               ANNESS

               L-Annessi I u II huma emendati kif ġej:

               (1)L-Anness I huwa emendat kif ġej:

               (a)Fit-tabella, jiddaħħlu l-entrati li ġejjin f’ordni alfabetika:

                        “BR

                        Ministry of Agriculture, Livestock and Food Supply

                        Esplanada dos Ministérios, bloco D

                        70.043-900 Brasilia-DF

                        66/401/KEE

                        66/402/KEE”

                        “MD

                        National Agency for Food Safety (ANSA)

                        str. Mihail Kogălniceanu 63,

                        MD-2009, Chisinau

                        66/402/KEE

                        2002/55/KE

                        2002/57/KE”

               (b)Fin-nota f’qiegħ il-paġna tal-istess tabella, jiddaħħlu t-termini li ġejjin f’ordni alfabetika: “BR – il-Brażil”, “MD – il-Moldova”.

               (2)L-Anness II huwa emendat kif gej:

               (a)fil-paragrafu 1 tal-punt A, il-ħames inċiż huwa sostitwit b'li ġej:

               “–iż-żerriegħa tal-qamħirrun u tas-sorgu, fil-każ taż-Zea mays u s-Sorghum spp. imsemmija fid-Direttiva 66/402/KEE,

               –iż-żerriegħa tal-ħxejjex, fil-każ tal-ispeċijiet imsemmija fid-Direttiva 2002/55/KE.”

               (b)Il-punt B hu emendat kif ġej:

               (i)fl-ewwel subparagrafu tal-paragrafu 1, il-ħames inċiż jinbidel b’li ġej:

               “–iż-żerriegħa tal-qamħirrun u tas-sorgu, fil-każ taż-Zea mays u s-Sorghum spp. imsemmija fid-Direttiva 66/402/KEE,

               –iż-żerriegħa tal-ħxejjex, fil-każ tal-ispeċijiet imsemmija fid-Direttiva 2002/55/KE.”

               (ii)fil-paragrafu 2.1, l-inċiżi jinbidlu b’li ġej:

               “–id-Direttiva 66/401/KEE, Anness II,

               –id-Direttiva 66/402/KEE, Anness II,

               –id-Direttiva 2002/54/KE, Anness I(B),

               –id-Direttiva 2002/55/KE, Anness II,

               –id-Direttiva 2002/57/KE, Anness II.”

               (iii)fil-paragrafu 2.2, l-inċiżi jinbidlu b’li ġej:

               “–id-Direttiva 66/401/KEE, Anness III, kolonni 3 u 4,

               –id-Direttiva 66/402/KEE, Anness III, kolonni 3 u 4,

               –id-Direttiva 2002/54/KE, Anness II, it-tieni linja,

               –id-Direttiva 2002/55/KE, Anness III,

               –id-Direttiva 2002/57/KE, Anness III, kolonni 3 u 4.”

               (iv)fil-paragrafu 3.1, it-tieni inċiż jinbidel b’li ġej:

               “−stqarrija li ttieħdu kampjuni miż-żerriegħa u ġew ittestjati skont metodi internazzjonali attwali: “Ikkampjunati u analizzati skont ir-regoli tal-ISTA għaċ-ċertifikati oranġju jew blu minn ... (l-isem jew l-inizjali tal-istazzjoni tal-ittestjar taż-żerriegħa tal-ISTA)”,”

               (v)il-paragrafu 4 jinbidel b’li ġej:

               “4.Il-lottijiet taż-żerriegħa għandhom ikunu akkumpanjati b’ċertifikat oranġjo jew blu tal-ISTA li jagħti t-tagħrif marbut mal-kundizzjonijiet fil-paragrafu 2.”


               IL-KUMMISSJONI EWROPEA
            Brussell, 25.10.2017
            COM(2017) 625 final
            2017/0274(NLE)
            Proposta għal
            DEĊIŻJONI TAL-KUNSILL
            dwar il-kontribuzzjonijiet finanzjarji li għandhom jitħallsu mill-Istati Membri għall-finanzjament tal-Fond Ewropew għall-Iżvilupp, inklużi l-limitu massimu għall-2019, l-ammont annwali għall-2018, l-ewwel ħlas parzjali għall-2018 u tbassir indikattiv u mhux vinkolanti għall-ammonti ta’ kontribuzzjonijiet annwali mistennija għas-snin 2020 u 2021

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

                  Il-proposta tkopri:

                  –
                        Il-limitu massimu tal-ammont annwali tal-kontribuzzjonijiet għas-sena 2019;

                  –
                        L-ammont annwali tal-kontribuzzjoni għas-sena 2018;

                  –
                        L-ammont tal-ewwel ħlas parzjali tal-kontribuzzjoni għas-sena 2018.

                  –
                        Tbassir mhux vinkolanti għall-ammonti annwali mistennija għas-snin 2020 u 2021.

                  Il-11-il Fond Ewropew għall-Iżvilupp (FEŻ) u l-fondi l-oħra tal-FEŻ li għadhom miftuħa (jiġifieri t-Tmien, id-Disa’ u l-10 FEŻ) huma mmaniġġati skont il-ġabra ta’ regoli li ġejjin:

                  - Il-Ftehim ta’ Sħubija attwali bejn il-membri tal-Grupp ta’ Stati Afrikani, tal-Karibew u tal-Paċifiku fuq naħa, u l-Komunità Ewropea u l-Istati Membri tagħha fuq in-naħa l-oħra (“il-Ftehim ta' Sħubija AKP-UE”) kif emendat l-aħħar
                     1
                  .

                  - Il-Ftehim Intern bejn ir-Rappreżentanti tal-Gvernijiet tal-Istati Membri tal-Unjoni Ewropea, imlaqqgħin fil-Kunsill, dwar l-iffinanzjar tal-għajnuna tal-Unjoni Ewropea fl-ambitu tal-qafas finanzjarju pluriennali għall-perjodu mill-2014 sal-2020, skont il-Ftehim ta’ Sħubija AKP-UE, u dwar l-allokazzjoni ta’ assistenza finanzjarja għall-Pajjiżi u t-Territorji Extra-Ewropej li għalihom tapplika r-Raba' Parti tat-Trattat dwar il-Funzjonament tal-Unjoni Ewropea
                     2
                   (il-11-il “Ftehim Intern” tal-FEŻ),

                  - Ir-Regolament tal-Kunsill (UE) 2015/323 dwar ir-Regolament Finanzjarju applikabbli għall-11-il Fond Ewropew għall-Iżvilupp
                     3
                   (“ir-Regolament Finanzjarju tal-11-il FEŻ”).

                  Id-dokumenti msemmijin hawn fuq jinkludu impenji pluriennali mill-Istati Membri biex jappoġġaw finanzjarjament it-teżor tal-FEŻ. Ir-Regolament Finanzjarju tal-11-il FEŻ jipprevedi li jsiru kontribuzzjonijiet regolari mill-Istati Membri għat-teżor tal-FEŻ skont impenji finanzjarji predeterminati. Il-kontribuzzjonijiet regolari huma xprunati minn Deċiżjonijiet tekniċi tal-Kunsill li jirriflettu l-implimentazzjoni ta’ impenji finanzjarji deċiżi minn qabel.

                  Għaldaqstant, uħud mill-intestaturi fil-memorandum ta’ spjegazzjoni mhumiex applikabbli għal sejħiet regolari għall-kontribuzzjonijiet, bħalma hi din.

               •Konsistenza mad-dispożizzjonijiet ta’ politika eżistenti fil-qasam ta’ politika

                  Irreferi għall-punt 1. Raġunijiet u għanijiet tal-proposta

               •Konsistenza ma’ politiki oħra tal-Unjoni

                  Irreferi għall-punt 1. Raġunijiet u għanijiet tal-proposta

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Skont l-Artikolu 21(7) tar-Regolament Finanzjarju tal-11-il FEŻ, l-ammont immaniġġjat mill-Kummissjoni u l-ammont immaniġġjat mill-Bank Ewropew tal-Investiment (BEI) huma speċifikati separatament.

                  Skont l-Artikolu 52 tar-Regolament Finanzjarju tal-11-il-FEŻ, il-BEI bagħat lill-Kummissjoni l-estimi aġġornati tiegħu ta' impenji u ħlasijiet skont l-istrumenti li jimmaniġġja.

                  Skont l-Artikolu 22(1) tal-11-il Regolament Finanzjarju, is-sejħiet għall-kontribuzzjonijiet l-ewwel għandhom jużaw l-ammonti disponibbli minn FEŻ preċedenti, wieħed wara l-ieħor. Għaldaqstant, is-sejħiet għal kontribuzzjonijiet f’din il-proposta jikkonċernaw l-ammonti fl-10 FEŻ għall-BEI u l-ammonti fil-11-il FEŻ għall-Kummissjoni Ewropea.

                  Skont l-Artikolu 21(2) tar-Regolament Finanzjarju tal-11-il FEŻ, il-Kunsill għandu jiddeċiedi fuq dik il-proposta sal-15 ta’ Novembru.

                  Skont l-Artikolu 2 tad-Deċiżjoni tal-Kunsill (UE) 2017/1206
                     4
                  , l-ishma tal-kontribuzzjonijiet tal-Istati Membri stabbiliti fl-Artikolu1(2)(a) tal-Ftehimiet Interni tat-Tmien u tad-Disa’ FEŻ għandhom jitnaqqsu. It-tnaqqis għandu jkun implimentat kontra t-tielet ħlas parzjali tal-2017 u/jew l-ewwel ħlas parzjali tal-kontribuzzjonijiet tal-2018 tal-Istati Membri, skont l-opzjoni tal-aġġustament magħżula minn kull Stat Membru.

                  L-Artikolu 23(1) tar-Regolament Finanzjarju tal-11-il FEŻ jistipula li Stat Membru li jonqos milli jħallas il-ħlas parzjali tal-kontribuzzjoni dovut sal-iskadenza jkun jeħtieġlu jħallas l-imgħax fuq l-ammont li ma jkunx ħallas; l-arranġamenti għall-ħlas tal-imgħax huma speċifikati fl-istess Artikolu.

               •Sussidjarjetà (għall-kompetenza mhux esklużiva)

                  Irreferi għall-punt 1. Raġunijiet u għanijiet tal-proposta

               •Proporzjonalità

                  Irreferi għall-punt 1. Raġunijiet u għanijiet tal-proposta

               •Għażla tal-istrument

                  Irreferi għall-punt 1. Raġunijiet u għanijiet tal-proposta

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post / kontrolli tal-idoneità tal-leġiżlazzjoni eżistenti

                  Mhux rilevanti

               •Konsultazzjonijiet mal-partijiet ikkonċernati

                  Mhux rilevanti

               •Ġbir u użu tal-kompetenzi

                  Mhux rilevanti

               •Valutazzjoni tal-impatt

                  Mhux rilevanti

               •Idoneità regolatorja u simplifikazzjoni

                  Mhux rilevanti

               •Drittijiet fundamentali

                  Mhux rilevanti

               4.IMPLIKAZZJONIJIET GĦALL-BAĠIT

                  Mhux rilevanti

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

                  Mhux rilevanti

               •Dokumenti ta’ spjegazzjoni (għad-direttivi)

                  Mhux rilevanti

               •Spjegazzjoni fid-dettall tad-dispożizzjonijiet speċifiċi tal-proposta

                  Mhux rilevanti

               2017/0274 (NLE)

               Proposta għal

               DEĊIŻJONI TAL-KUNSILL

               dwar il-kontribuzzjonijiet finanzjarji li għandhom jitħallsu mill-Istati Membri għall-finanzjament tal-Fond Ewropew għall-Iżvilupp, inklużi l-limitu massimu għall-2019, l-ammont annwali għall-2018, l-ewwel ħlas parzjali għall-2018 u tbassir indikattiv u mhux vinkolanti għall-ammonti ta’ kontribuzzjonijiet annwali mistennija għas-snin 2020 u 2021

               IL-KUNSILL TAL-UNJONI EWROPEA,

               Wara li kkunsidra t-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,

               Wara li kkunsidra r-Regolament tal-Kunsill (UE) 2015/323 tat-2 ta’ Marzu 2015 dwar ir-Regolament Finanzjarju applikabbli għall-11-il Fond Ewropew għall-Iżvilupp
                  5
                (“ir-Regolament Finanzjarju tal-11-il FEŻ”), u b'mod partikolari l-Artikolu 21(2) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Skont il-proċedura stabbilita fl-Artikolu 21(2) tar-Regolament Finanzjarju tal-11 il-FEŻ, il-Kummissjoni għandha tippreżenta proposta sal-15 ta' Ottubru 2017 li tispeċifika (a) l-ammont massimu għall-ammont annwali ta’ kontribuzzjoni għall-2019; (b) l-ammont annwali tal-kontribuzzjoni għas-sena 2018; (c) l-ammont tal-ewwel ħlas parzjali tal-kontribuzzjoni għas-sena 2018; u (d) tbassir indikattiv u mhux vinkolanti għall-ammonti annwali mistennija tal-kontribuzzjonijiet għas-snin 2020-2021.

               (2)Skont l-Artikolu 52 tar-Regolament Finanzjarju tal-11-il FEŻ, fl-4 ta’ Settembru 2017, il-Bank Ewropew tal-Investiment bagħat lill-Kummissjoni l-estimi aġġornati tiegħu ta’ impenji u pagamenti skont l-istrumenti li jimmaniġġja.

               (3)L-Artikolu 22(1) tar-Regolament Finanzjarju tal-11-il FEŻ jistipula li s-sejħiet għal kontribuzzjonijiet għandhom l-ewwel jużaw l-ammonti stipulati fil-FEŻ preċedenti. Għaldaqstant, jenħtieġ li ssir sejħa għal fondi skont l-10 FEŻ għall-BEI u l-11-il FEŻ għall-Kummissjoni.

               (4)Id-Deċiżjoni tal-Kunsill (UE) 2016/2026 tal-15 ta’ Novembru 2016 dwar il-kontribuzzjonijiet finanzjarji li għandhom jitħallsu mill-Istati Membri għall-finanzjament tal-Fond Ewropew għall-Iżvilupp, inklużi l-limitu massimu għall-2018, l-ammont annwali għall-2017, l-ewwel ħlas parzjali għall-2017 u previżjoni indikattiva u mhux vinkolanti għall-ammonti annwali mistennija għas-snin 2019 u 2020
                  6
                stabbiliet il-limitu massimu għall-ammont annwali tal-kontribuzzjonijiet tal-FEŻ tal-Istati Membri għall-2018 għal EUR 4 550 000 000 għal Kummissjoni u EUR 250 000 000 għall-BEI.

               (5)Id-Deċiżjoni tal-Kunsill (UE) 2017/1206 tal-4 ta’ Lulju 2017dwar il-kontribuzzjonijiet finanzjarji li għandhom jitħallsu mill-Istati Membri għall-finanzjament tal-Fond Ewropew għall-Iżvilupp, inkluż it-tieni ħlas parzjali għall-2017
                  7
                stabbiliet tnaqqis mill-fondi diżimpenjati ta’ kontribuzzjoni mit-Tmien u d-Disa’ FEŻ għal ammont ta’ EUR 200 000 000.

               ADOTTA DIN ID-DEĊIŻJONI:

               Artikolu 1

               Il-limitu massimu għall-ammont annwali tal-kontribuzzjonijiet għall-FEŻ tal-Istati Membri għall-2019 huwa b’dan stabbilit għal EUR 4 900 000 000. Għandu jinqasam f’EUR 4 600 000 000 għall-Kummissjoni, u EUR 300 000 000 għall-BEI.

               Artikolu 2

               L-ammont annwali tal-kontribuzzjonijiet għall-FEŻ tal-Istati Membri għall-2018 huwa b’dan stabbilit għal EUR 4 800 000 000. Għandu jinqasam f’EUR 4 550 000 000 għall-Kummissjoni, u EUR 250 000 000 għall-BEI.

               Artikolu 3

               Il-kontribuzzjonijiet individwali tal-Fond Ewropew għall-Iżvilupp li jridu jitħallsu mill-Istati Membri lill-Kummissjoni u lill-Bank Ewropew tal-Investiment bħala l-ewwel ħlas parzjali għall-2018 huma stabbiliti fit-tabella fl-Anness għal din id-Deċiżjoni.

               Il-ħlasijiet ta’ dawk il-kontribuzzjonijiet jistgħu jiġu kkombinati ma’ aġġustamenti taħt l-implimentazzjoni tat-tnaqqis tal-kontribuzzjonijiet għal ammont ta’ EUR 200 000 000 minn fondi diżimpenjati taħt it-Tmien u d-Disa’ FEŻ, wara pjan ta’ aġġustament ikkomunikat minn kull Stat Membru.

               Artikolu 4

               It-tbassir mhux vinkolanti indikattiv għall-ammont annwali mistenni ta’ kontribuzzjonijiet għall-2020 huwa b’dan stabbilit għal EUR 4 600 000 000 għall-Kummissjoni u għal EUR 300 000 000 għall-BEI, u għall-2021 għal EUR 4 700 000 000 għall-Kummissjoni u 300 000 000 għall-BEI.

               Artikolu 5

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  ĠU L 317, 15.12.2000, p. 3

                     (2)
                  ĠU L 210, 6.8.2013, p. 1

                     (3)
                  ĠU L 58, 3.3.2015, p. 17-38

                     (4)
                  ĠU L 173/15, 06.07.2017.

                     (5)
                  ĠU L 58, 3.3.2015, p. 17.

                     (6)
                  ĠU L 313, 19.11.2016, p. 25.

                     (7)
                  ĠU L 173, 6.7.2017, p. 15.

    ---documentbreak---

               IL-KUMMISSJONI EWROPEA
            Brussell, 25.10.2017
            COM(2017) 625 final
            ANNESS
            tal
            Proposta għal Deċiżjoni tal-Kunsill
            dwar il-kontribuzzjonijiet finanzjarji li għandhom jitħallsu mill-Istati Membri għall-finanzjament tal-Fond Ewropew għall-Iżvilupp, inklużi l-limitu massimu għall-2019, l-ammont annwali għall-2018, l-ewwel ħlas parzjali għall-2018 u tbassir indikattiv u mhux vinkolanti għall-ammonti ta' kontribuzzjonijiet annwali mistennija għas-snin 2020 u 2021

               ANNESS

                        STATI MEMBRI

                        Skema tal-10 FEŻ, %

                        Skema tal-11 FEŻ, %

                        l-ewwel (1) ħlas parzjali tal-2018 (EUR)

                        Total

                        Il-Kummissjoni

                        Il-BEI

                        11-il FEŻ

                        10 FEŻ

                        IL-BELĠJU

                        3,53

                        3,24927

                        66 610 035,00

                        5 295 000,00

                        71 905 035,00

                        IL-BULGARIJA

                        0,14

                        0,21853

                        4 479 865,00

                        210 000,00

                        4 689 865,00

                        IR-REPUBBLIKA ĊEKA

                        0,51

                        0,79745

                        16 347 725,00

                        765 000,00

                        17 112 725,00

                        ID-DANIMARKA

                        2,00

                        1,98045

                        40 599 225,00

                        3 000 000,00

                        43 599 225,00

                        IL-ĠERMANJA

                        20,50

                        20,57980

                        421 885 900,00

                        30 750 000,00

                        452 635 900,00

                        L-ESTONJA

                        0,05

                        0,08635

                        1 770 175,00

                        75 000,00

                        1 845 175,00

                        L-IRLANDA

                        0,91

                        0,94006

                        19 271 230,00

                        1 365 000,00

                        20 636 230,00

                        IL-GREĊJA

                        1,47

                        1,50735

                        30 900 675,00

                        2 205 000,00

                        33 105 675,00

                        SPANJA

                        7,85

                        7,93248

                        162 615 840,00

                        11 775 000,00

                        174 390 840,00

                        FRANZA

                        19,55

                        17,81269

                        365 160 145,00

                        29 325 000,00

                        394 485 145,00

                        IL-KROAZJA

                        0,00

                        0,22518

                        4 616 190,00

                        0,00

                        4 616 190,00

                        L-ITALJA

                        12,86

                        12,53009

                        256 866 845,00

                        19 290 000,00

                        276 156 845,00

                        ĊIPRU

                        0,09

                        0,11162

                        2 288 210,00

                        135 000,00

                        2 423 210,00

                        IL-LATVJA

                        0,07

                        0,11612

                        2 380 460,00

                        105 000,00

                        2 485 460,00

                        IL-LITWANJA

                        0,12

                        0,18077

                        3 705 785,00

                        180 000,00

                        3 885 785,00

                        IL-LUSSEMBURGU

                        0,27

                        0,25509

                        5 229 345,00

                        405 000,00

                        5 634 345,00

                        L-UNGERIJA

                        0,55

                        0,61456

                        12 598 480,00

                        825 000,00

                        13 423 480,00

                        MALTA

                        0,03

                        0,03801

                        779 205,00

                        45 000,00

                        824 205,00

                        IN-NETHERLANDS

                        4,85

                        4,77678

                        97 923 990,00

                        7 275 000,00

                        105 198 990,00

                        L-AWSTRIJA

                        2,41

                        2,39757

                        49 150 185,00

                        3 615 000,00

                        52 765 185,00

                        IL-POLONJA

                        1,30

                        2,00734

                        41 150 470,00

                        1 950 000,00

                        43 100 470,00

                        IL-PORTUGALL

                        1,15

                        1,19679

                        24 534 195,00

                        1 725 000,00

                        26 259 195,00

                        IR-RUMANIJA

                        0,37

                        0,71815

                        14 722 075,00

                        555 000,00

                        15 277 075,00

                        IS-SLOVENJA

                        0,18

                        0,22452

                        4 602 660,00

                        270 000,00

                        4 872 660,00

                        IS-SLOVAKKJA

                        0,21

                        0,37616

                        7 711 280,00

                        315 000,00

                        8 026 280,00

                        IL-FINLANDJA

                        1,47

                        1,50909

                        30 936 345,00

                        2 205 000,00

                        33 141 345,00

                        L-IŻVEZJA

                        2,74

                        2,93911

                        60 251 755,00

                        4 110 000,00

                        64 361 755,00

                        IR-RENJU UNIT

                        14,82

                        14,67862

                        300 911 710,00

                        22 230 000,00

                        323 141 710,00

                        TOTAL TAL-UE-28

                        100,00

                        100,00

                        2 050 000 000,00

                        150 000 000,00

                        2 200 000 000,00


               IL-KUMMISSJONI EWROPEA
            Brussell, 6.11.2017
            COM(2017) 639 final
            2017/0281(NLE)
            Proposta għal
            DEĊIŻJONI TAL-KUNSILL
            ta’…dwar il-pożizzjoni li għandha tiġi adottata, f'isem l-Unjoni Ewropea,fil-Kumitat Konġunt taż-ŻEE dwar emenda fl-Anness XXI (Statistika) tal-Ftehim ŻEE

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               •Raġunijiet għall-proposta u l-objettivi tagħha

               L-abbozz ta' deċiżjoni tal-Kumitat Konġunt taż-ŻEE (anness mad-Deċiżjoni tal-Kunsill proposta) għandu l-għan li jemenda l-Anness XXI (Statistika) tal-Ftehim taż-ŻEE sabiex jinkorpora r-Regolament (UE) 2016/792 tal-Parlament Ewropew u tal-Kunsill tat-11 ta’ Mejju 2016 dwar l-indiċijiet armonizzati tal-prezzijiet għall-konsumatur u l-indiċi armonizzat tal-prezzijiet tad-djar, u li jħassar ir-Regolament tal-Kunsill (KE) Nru 2494/95
                  1
               .

               Ir-Regolament (UE) 2016/792 jistabbilixxi qafas komuni għall-iżvilupp, il-produzzjoni u t-tixrid tal-indiċijiet armonizzati tal-prezzijiet għall-konsumatur (harmonised indices of consumer prices, HICPs) u tal-indiċi tal-prezzijiet tad-djar (house price index, HPI) fil-livell tal-Unjoni u dak nazzjonali.

               Dawn l-indiċijiet mhumiex stabbiliti fil-Liechtenstein, u għalhekk qed jitlob li jiġi eżentat mill-applikazzjoni ta’ dan ir-Regolament. Il-Liechtenstein huwa attwalment eżentat milli jiġbor dejta skont ir-Regolament tal-Kunsill (KE) Nru 2494/95 tat-23 ta’ Ottubru 1995
                  2
                permezz ta’ adattament fil-punt 19a(f) tal-Anness XXI tal-Ftehim ŻEE. Il-Liechtenstein għalhekk qed jitlob biex din l-eżenzjoni tkompli tapplika fir-rigward tar-Regolament (UE) 2016/792.

               •Konsistenza mad-dispożizzjonijiet ta’ politika eżistenti fil-qasam tal-politika

               L-abbozz anness tad-Deċiżjoni tal-Kumitat Konġunt jestendi l-politika diġà eżistenti tal-UE għall-Istati taż-ŻEE-EFTA (in-Norveġja, l-Iżlanda u l-Liechtenstein).

               •Konsistenza ma' politiki oħra tal-Unjoni

               L-estensjoni tal-acquis tal-UE għall-Istati taż-ŻEE-EFTA, permezz tal-inkorporazzjoni tagħhom fil-Ftehim ŻEE titwettaq f’konformità mal-objettivi u l-prinċipji ta’ dan il-Ftehim li jimmiraw lejn l-istabbiliment ta’ Żona Ekonomika Ewropea dinamika u omoġenja, ibbażata fuq regoli komuni u kundizzjonijiet ugwali ta’ kompetizzjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-leġiżlazzjoni li għandha tiġi inkorporata fil-Ftehim ŻEE hija bbażata fuq l-Artikolu 338(1) tat-Trattat dwar il-Funzjonament tal-Unjoni Ewropea.

               L-Artikolu 1(3) tar-Regolament tal-Kunsill (KE) Nru 2894/94
                  3
                dwar l-arranġamenti għall-implimentazzjoni tal-Ftehim ŻEE jipprevedi li l-Kunsill jistabbilixxi l-pożizzjoni li għandha tiġi adottata f'isem l-Unjoni dwar Deċiżjonijiet bħal dawn, fuq proposta tal-Kummissjoni.

               Il-Kummissjoni tissottometti, f'kooperazzjoni mas-SEAE, l-abbozz tad-Deċiżjoni tal-Kumitat Konġunt taż-ŻEE biex il-Kunsill jadottah bħala l-pożizzjoni tal-Unjoni. Il-Kummissjoni tittama li tkun f’qagħda fejn tista’ tippreżentah kemm jista’ jkun malajr lill-Kumitat Konġunt taż-ŻEE.

               •Sussidjarjetà (għal kompetenza mhux esklużiva)

               Il-proposta hija konformi mal-prinċipju tas-sussidjarjetà għar-raġuni li ġejja.

               L-objettiv ta’ din il-proposta, jiġifieri li tiġi żgurata l-omoġeneità fis-Suq Intern ma jistax jintlaħaq b’mod suffiċjenti mill-Istati Membri, u jista' mill-banda l-oħra, minħabba l-effetti, jintlaħaq aħjar fil-livell ta’ Unjoni.

                  Il-proċess ta’ inkorporazzjoni tal-acquis tal-UE fil-Ftehim ŻEE jitwettaq f’konformità mar-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea li jikkonferma l-approċċ li ttieħed.

               •Proporzjonalità

               F’konformità mal-prinċipju tal-proporzjonalità, din il-proposta ma tmurx lil hinn minn dak li hu meħtieġ biex jintlaħaq l-objettiv tagħha.

               •Għażla tal-istrument

                  F'konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u l-operat effettivi tal-Ftehim ŻEE. Għal dan l-għan, għandu jieħu deċiżjonijiet fil-każijiet previsti fil-Ftehim ŻEE.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Ġbir u użu tal-għarfien espert

               Mhux applikabbli

               •Valutazzjoni tal-impatt

               Mhux applikabbli

               4.IMPLIKAZZJONIJIET BAĠITARJI

               Ma hemm l-ebda implikazzjoni baġitarja mistennija bħala riżultat tal-inkorporazzjoni tar-Regolament (UE) 2016/792 fil-Ftehim ŻEE.

               5.ELEMENTI OĦRA

               Mhux applikabbli

               2017/0281 (NLE)

               Proposta għal

               DEĊIŻJONI TAL-KUNSILL

               ta’…

                  dwar il-pożizzjoni li għandha tiġi adottata, f'isem l-Unjoni Ewropea,
                  fil-Kumitat Konġunt taż-ŻEE dwar emenda fl-Anness XXI (Statistika)
                  tal-Ftehim ŻEE

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 338(1) flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  4
               , u b'mod partikolari l-Artikolu 1(3) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  5
                ("il-Ftehim ŻEE") daħal fis-seħħ fl-1 ta' Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemenda, inter alia, l-Anness XXI (Statistika) tal-Ftehim ŻEE.

               (3)Ir-Regolament (KE) 2016/792 tal-Parlament Ewropew u tal-Kunsill
                  6
                għandu jiġi inkorporat fil-Ftehim ŻEE.

               (4)Jenħtieġ li l-Anness XXI (Statistika) tal-Ftehim ŻEE jiġi emendat skont dan.

               (5)Il-pożizzjoni tal-Unjoni fil-Kumitat Konġunt taż-ŻEE jenħtieġ għalhekk li tkun ibbażata fuq l-abbozz tad-deċiżjoni mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f'isem l-Unjoni, fil-Kumitat Konġunt taż-ŻEE dwar l-emenda proposta fl-Anness XXI (Statistika) tal-Ftehim ŻEE għandha tkun ibbażata fuq l-abbozz tad-Deċiżjoni tal-Kumitat Konġunt taż-ŻEE mehmuż ma' din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  ĠU L 135, 24.5.2016, p. 11.

                     (2)
                  ĠU L 257, 27.10.1995, p. 1.

                     (3)
                  ĠU L 305, 30.11.1994, p. 6–8

                     (4)
                  ĠU L 305, 30.11.1994, p. 6.

                     (5)
                  ĠU L 1, 3.1.1994, p. 3.

                     (6)
                  Ir-Regolament (UE) 2016/792 tal-Parlament Ewropew u tal-Kunsill tal-11 ta' Mejju 2016 dwar l-indiċijiet armonizzati tal-prezzijiet għall-konsumatur u l-indiċi armonizzat tal-prezzijiet tad-djar, u li jħassar ir-Regolament tal-Kunsill (KE) Nru 2494/95 (ĠU L 135, 24.5.2016, p. 11).

    ---documentbreak---

               IL-KUMMISSJONI EWROPEA
            Brussell,6.11.2017
            COM(2017) 639 final
            ANNESS
            tal-
            Proposta għal DEĊIŻJONI TAL-KUNSILL
            dwar il-pożizzjoni li trid tiġi adottata f'isem l-Unjoni Ewropea, fil-Kumitat Konġunt taż-ŻEE rigward l-emendar tar-regoli ta' proċedura tal-Kumitat Konġunt taż-ŻEE

               ANNESS

               DEĊIŻJONI TAL-KUMITAT KONĠUNT TAŻ-ŻEE Nru …/2017

                  li temenda l-Anness XXI (Statistika) tal-Ftehim dwar iż-ŻEE

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim dwar iż-ŻEE”), u b’mod partikolari l-Artikolu 98 tiegħu,

               Billi:

               (1)Ir-Regolament (UE) 2016/792 tal-Parlament Ewropew u tal-Kunsill tal-11 ta' Mejju 2016 dwar l-indiċijiet armonizzati tal-prezzijiet għall-konsumatur u l-indiċi armonizzat tal-prezzijiet tad-djar, u li jħassar ir-Regolament tal-Kunsill (KE) Nru 2494/95
                  1
                għandu jiġi inkorporat fil-Ftehim dwar iż-ŻEE.

               (2)Ir-Regolament (UE) 2016/792 jħassar ir-Regolament tal-Kunsill (KE) Nru 2494/95
                  2
               , li huwa inkorporat fil-Ftehim dwar iż-ŻEE u li konsegwentement għandu jitħassar skont il-Ftehim ŻEE.

               (3)L-Anness XXI tal-Ftehim dwar iż-ŻEE jinħtieġ għalhekk li jiġi emendat skont dan,

               ADOTTA DIN ID-DEĊIŻJONI:

               Artikolu 1

               It-test tal-Punt 19a (ir-Regolament tal-Kunsill (KE) Nru 2494/95) tal-Anness XXI tal-Ftehim dwar iż-ŻEE jiġi sostitwit b'dan li ġej:

               “32016 R 0792: Ir-Regolament (UE) 2016/792 tal-Parlament Ewropew u tal-Kunsill tal-11 ta' Mejju 2016 dwar l-indiċijiet armonizzati tal-prezzijiet għall-konsumatur u l-indiċi armonizzat tal-prezzijiet tad-djar, u li jħassar ir-Regolament tal-Kunsill (KE) Nru 2494/95 (ĠU L 135, 24.5.2016, p. 11).

               Id-dispożizzjonijiet tar-Regolament għandhom, għall-finijiet ta' dan il-Ftehim, jinqraw bl-adattamenti li ġejjin:

               Dan ir-Regolament ma japplikax għal-Liechtenstein.”

               Artikolu 2

               It-test tar-Regolament (UE) Nru 2016/792 bl-Iżlandiż u bin-Norveġiż, li se jiġu ppubblikati fis-Suppliment taż-ŻEE ta' Il-Ġurnal Uffiċjali tal-Unjoni Ewropea, għandu jkun awtentiku.

               Artikolu 3

               Din id-Deċiżjoni għandha tidħol fis-seħħ fi […], dment li jkunu saru n-notifiki kollha skont l-Artikolu 103(1) tal-Ftehim dwar iż-ŻEE
                  3*.

               Artikolu 4

               Din id-Deċiżjoni għandha tiġi ppubblikata fit-Taqsima taż-ŻEE u fis-Suppliment taż-ŻEE ta' Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kumitat Konġunt taż-ŻEE

                     Il-President

                     Is-Segretarji
                     tal-Kumitat Konġunt taż-ŻEE

                     (1)
                  ĠU L 135, 24.5.2016, p. 11.

                     (2)
                  ĠU L 257, 27.10.1995, p. 1.

                     (3)
                  [Ma hemm indikat l-ebda rekwiżit kostituzzjonali.] [Hemm indikati rekwiżiti kostituzzjonali.]


               IL-KUMMISSJONI EWROPEA
            Brussell, 6.11.2017
            COM(2017) 640 final
            2017/0282(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea,fil-Kumitat Konġunt taż-ŻEE dwar emenda għall-Anness II(Regolamenti tekniċi, standards, ittestjar u ċertifikazzjoni) tal-Ftehim ŻEE

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               L-abbozz ta’ Deċiżjoni tal-Kumitat Konġunt taż-ŻEE (mehmuż mal-proposta ta’ Deċiżjoni tal-Kunsill) għandu l-għan li jemenda l-Anness II (Regolamenti tekniċi, standards, ittestjar u ċertifikazzjoni) tal-Ftehim ŻEE sabiex jinkorpora d-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta' informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika
                  1
               .

               •Konsistenza mad-dispożizzjonijiet eżistenti fil-qasam ta’ politika

               L-abbozz mehmuż tad-Deċiżjoni tal-Kumitat Konġunt jestendi l-politika diġà eżistenti tal-UE għall-Istati taż-ŻEE-EFTA (in-Norveġja, l-Iżlanda u l-Liechtenstein).

               •Konsistenza ma’ politiki oħra tal-Unjoni

               L-estensjoni tal-acquis tal-UE għall-Istati taż-ŻEE-EFTA, permezz tal-inkorporazzjoni tagħhom fil-Ftehim ŻEE titwettaq f’konformità mal-objettivi u l-prinċipji ta’ dan il-Ftehim li fil-mira tagħhom għandhom it-twaqqif ta’ Żona Ekonomika Ewropea dinamika u omoġenja, ibbażata fuq regoli komuni u kundizzjonijiet ugwali ta’ kompetizzjoni.

               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ

               •Bażi ġuridika

               Il-leġiżlazzjoni li għandha tiġi inkorporata fil-Ftehim ŻEE hija bbażata fuq l-Artikoli 114, 337 u 43 tat-Trattat dwar il-Funzjonament tal-Unjoni Ewropea.

               L-Artikolu 1(3) tar-Regolament tal-Kunsill (KE) Nru 2894/94
                  2
                dwar l-arranġamenti għall-implimentazzjoni tal-Ftehim dwar iż-ŻEE jipprevedi li l-Kunsill jistabbilixxi l-pożizzjoni li għandha tiġi adottata f’isem l-Unjoni dwar Deċiżjonijiet bħal dawn, fuq proposta tal-Kummissjoni.

               Il-Kummissjoni tippreżenta, f’kooperazzjoni mas-SEAE, l-abbozz ta’ Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Il-Kummissjoni tittama li tkun fil-qagħda li tippreżentah fil-Kumitat Konġunt taż-ŻEE mal-ewwel opportunità li jkollha.

               •Sussidjarjetà (għall-kompetenza mhux esklużiva)

               Il-proposta hija konformi mal-prinċipju tas-sussidjarjetà għar-raġuni li ġejja.

               L-objettiv ta’ din il-proposta, jiġifieri li tiġi żgurata l-omoġeneità tas-Suq Intern, ma jistax jinkiseb b’mod suffiċjenti mill-Istati Membri u jista’ għalhekk, minħabba l-effetti, jintlaħaq aħjar fil-livell tal-Unjoni.

                  Il-proċess ta’ inkorporazzjoni tal-acquis tal-UE fil-Ftehim ŻEE jitwettaq f’konformità mar-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea li jikkonferma l-approċċ meħud.

               •Proporzjonalità

               F’konformità mal-prinċipju tal-proporzjonalità, din il-proposta ma tmurx lil hinn minn dak li huwa meħtieġ biex jintlaħaq l-objettiv tagħha.

               •Għażla tal-istrument

                  F’konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u l-operat effettivi tal-Ftehim ŻEE. Għal dan l-għan, għandu jieħu deċiżjonijiet fil-każijiet previsti fil-Ftehim ŻEE.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Ġbir u użu tal-kompetenzi

               Mhux applikabbli

               •Valutazzjoni tal-impatt

               Mhux applikabbli

               4.IMPLIKAZZJONIJIET GĦALL-BAĠIT

               Ma hija mistennija l-ebda implikazzjoni għall-baġit minħabba l-inkorporazzjoni tad-Direttiva (UE) 2015/1535 fil-Ftehim ŻEE.

               5.ELEMENTI OĦRA

               L-adattamenti ewlenin mitluba min-naħa tal-EFTA

               Ġustifikazzjoni u soluzzjoni proposta:

               Id-definizzjoni “speċifikazzjoni teknika”, l-Artikolu 1(1)(c), l-adattament (a)

               L-adattament jiżgura li s-sentenza “prodotti agrikoli kif imsemmija fi (…) l-Artikolu 38(1) ta’ (…) TFUE” ma tibqax tapplika bħala parti mid-definizzjoni ta’ “speċifikazzjoni teknika”, fuq il-bażi li l-Artikolu 38(1) TFUE jirreferi għall-PAK u l-PKS tal-UE, li tnejn huma strumenti li ma jaqgħux fil-kamp ta’ applikazzjoni tal-Ftehim ŻEE. Diġà japplika adattament identiku taħt il-Ftehim ŻEE.

               Talbiet għal informazzjoni ulterjuri, l-Artikolu 5(1), l-adattament (c)

               Ġie inkluż adattament biex ikun żgurat li jkun hemm biżżejjed skambju ta’ informazzjoni bejn il-pilastru tal-UE u l-pilastru tal-EFTA. Ta’ min jinnota li adattament simili diġà huwa applikabbli taħt il-Ftehim ŻEE.

               Iċ-ċirkolazzjoni tal-kummenti, l-Artikolu 5(2), l-adattament (d)

               L-adattament jiċċara kif il-kummenti għat-tfassil tar-regolamenti tekniċi għandhom ikunu kkomunikati bejn il-pilastru tal-UE u l-pilastru tal-EFTA. Ta’ min jinnota li adattament identiku diġà huwa applikabbli taħt il-Ftehim ŻEE.

               2017/0282 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f’isem l-Unjoni Ewropea,
                  fil-Kumitat Konġunt taż-ŻEE dwar emenda għall-Anness II
                  (Regolamenti tekniċi, standards, ittestjar u ċertifikazzjoni) tal-Ftehim ŻEE

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 114, 337 u 43 flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  3
               , u b’mod partikolari l-Artikolu 1(3) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  4
                (“il-Ftehim ŻEE”) daħal fis-seħħ fl-1 ta’ Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, inter alia, l-Anness II (Regolamenti tekniċi, standards, ittestjar u ċertifikazzjoni) tal-Ftehim ŻEE.

               (3)Id-Direttiva (UE) 2015/1535 tal-Parlament Ewropew u tal-Kunsill
                  5
                għandha tiġi inkorporata fil-Ftehim ŻEE.

               (4)Għaldaqstant jenħtieġ li l-Anness II (Regolamenti tekniċi, standards, ittestjar u ċertifikazzjoni) tal-Ftehim ŻEE jiġi emendat skont dan.

               (5)Għaldaqstant jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz mehmuż tad-deċiżjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f’isem l-Unjoni, fil-Kumitat Konġunt taż-ŻEE dwar l-emenda proposta għall-Anness II (Regolamenti tekniċi, standards, ittestjar u ċertifikazzjoni) tal-Ftehim ŻEE għandha tkun ibbażata fuq l-abbozz tad-Deċiżjoni tal-Kumitat Konġunt taż-ŻEE mehmuż ma’ din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  ĠU L 241, 17.9.2015, p. 1–15.

                     (2)
                  ĠU L 305, 30.11.1994, p. 6–8.

                     (3)
                  ĠU L 305, 30.11.1994, p. 6.

                     (4)
                  ĠU L 1, 3.1.1994, p. 3.

                     (5)
                  Id-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika, (ĠU L 241, 17.9.2015, p. 1–15).

    ---documentbreak---

               IL-KUMMISSJONI EWROPEA
            Brussell, 6.11.2017
            COM(2017) 640 final
            ANNESS
            tal-proposta għalDeċiżjoni tal-Kunsilldwar il-pożizzjoni li għandha tiġi adottata, f’isem l-Unjoni Ewropea,fil-Kumitat Konġunt taż-ŻEE dwar emenda għall-Anness II(Regolamenti tekniċi, standards, ittestjar u ċertifikazzjoni) tal-Ftehim ŻEE

               DEĊIŻJONI TAL-KUMITAT KONĠUNT TAŻ-ŻEE
                  Nru .../2017

                  ta’

                  li temenda l-Anness II (Regolamenti tekniċi, standards, ittestjar u ċertifikazzjoni)
                  tal-Ftehim ŻEE

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikolu 98 tiegħu,

               Billi:

               (1)Id-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika
                  1
                għandha tiġi inkorporata fil-Ftehim ŻEE.

               (2)Id-Direttiva (UE) 2015/1535 tħassar id-Direttiva 98/34/KE tal-Parlament Ewropew u tal-Kunsill
                  2
                li hija inkorporata fil-Ftehim ŻEE u li konsegwentement għandha titħassar skont il-Ftehim ŻEE.

               (3)Għaldaqstant jenħtieġ li l-Anness II tal-Ftehim ŻEE jiġi emendat skont dan,

               ADOTTA DIN ID-DEĊIŻJONI:

               Artikolu 1

               It-test tal-punt 1 (id-Direttiva 98/34/KE tal-Parlament Ewropew u tal-Kunsill)  tal-Kapitolu XIX tal-Anness II tal-Ftehim ŻEE huwa mibdul b’dan li ġej:

               “32015 L 1535: Id-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika, (ĠU L 241, 17.9.2015, p. 1).

               Għall-finijiet ta’ dan il-Ftehim, id-dispożizzjonijiet tad-Direttiva għandhom jinqraw bl-adattamenti li ġejjin:

               (a)It-tieni subparagrafu tal-Artikolu 1(1)(c) għandu jiġi sostitwit b’dan li ġej:

               “It-terminu ‘speċifikazzjoni teknika’ jkopri wkoll il-proċessi u l-metodi ta’ produzzjoni użati fir-rigward ta’ prodotti maħsubin għall-konsum mill-bniedem u mill-annimali, u fi prodotti mediċinali kif definiti fl-Artikolu 1 tad-Direttiva 2001/83/KE (id-Deċiżjoni tal-Kumitat Konġunt taż-ŻEE Nru 82/2002 tal-25 ta’ Ġunju 2002
                  3
               ), kif ukoll proċessi u metodi ta’ produzzjoni relatati ma’ prodotti oħra, meta dawn ikollhom effett fuq il-karatteristiċi tagħhom.”;

               (b)Dan li ġej għandu jiżdied fl-ewwel subparagrafu tal-Artikolu 5(1):

               “Test sħiħ tal-abbozz tar-regolament tekniku nnotifikat għandu jkun disponibbli bil-lingwa oriġinali kif ukoll bi traduzzjoni kompluta f’waħda mil-lingwi uffiċjali tal-Unjoni.”;

               (c)Is-subparagrafu li ġej għandu jiżdied mal-Artikolu 5(1):

               “Il-Kummissjoni jew l-Istati Membri permezz tal-Kummissjoni, minn naħa, u l-Awtorità ta’ Sorveljanza tal-EFTA jew l-Istati tal-EFTA permezz tal-Awtorità ta’ Sorveljanza tal-EFTA, min-naħa l-oħra, jistgħu jitolbu għal informazzjoni ulterjuri dwar abbozz ta’ regolament tekniku nnotifikat.”;

               (d)Is-subparagrafu li ġej għandu jiżdied mal-Artikolu 5(2):

               “Il-kummenti tal-Istati tal-EFTA għandhom jintbagħtu mill-Awtorità ta’ Sorveljanza tal-EFTA lill-Kummissjoni fl-għamla ta’ komunikazzjoni unika koordinata u l-kummenti tal-Kummissjoni u tal-Istati Membri għandhom jintbagħtu mill-Kumissjoni lill-Awtorità ta’ Sorveljanza tal-EFTA.”;

               (e)L-Artikolu 6(3), (4), (5) u (6) ma għandux japplika.”

               Artikolu 2

               It-test tal-punt 5i (id-Direttiva 98/34/KE tal-Parlament Ewropew u tal-Kunsill) tal-Anness XI tal-Ftehim ŻEE jitħassar.

               Artikolu 3

               It-testi tad-Direttiva (UE) 2015/1535 bl-Iżlandiż u bin-Norveġiż, li għandhom jiġu ppubblikati fis-Suppliment taż-ŻEE ta’ Il-Ġurnal Uffiċjali tal-Unjoni Ewropea, għandhom ikunu awtentiċi.

               Artikolu 4

               Din id-Deċiżjoni għandha tidħol fis-seħħ fi […], dment li jkunu saru n-notifiki kollha skont l-Artikolu 103(1) tal-Ftehim ŻEE*.

                  4Artikolu 5

               Din id-Deċiżjoni għandha tiġi ppubblikata fit-Taqsima ŻEE u fis-Suppliment taż-ŻEE ta’ Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kumitat Konġunt taż-ŻEE

                     Il-President
                     Is-Segretarji

                     Tal-Kumitat Konġunt taż-ŻEE

                     (1)
                  ĠU L 241, 17.9.2015. p. 1.

                     (2)
                  ĠU L 204, 21.7.1998. p. 37.

                     (3)
                  Suppliment taż-ŻEE Nru 49, 3.10.2002, p. 22.

                     (4)
                  [Ma hemm indikat l-ebda rekwiżit kostituzzjonali.] [Hemm indikati rekwiżiti kostituzzjonali.]


               IL-KUMMISSJONI EWROPEA
            Brussell, 27.2.2018
            COM(2018) 82 final
            2018/0037(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea,fil-Kumitat Konġunt taż-ŻEE dwar emenda għall-Anness XIII (Trasport)tal-Ftehim ŻEE

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               L-abbozz ta’ Deċiżjoni tal-Kumitat Konġunt taż-ŻEE (anness mad-Deċiżjoni tal-Kunsill proposta) għandu l-għan li jemenda l-Anness XIII (Trasport) tal-Ftehim ŻEE sabiex jinkorpora r-Regolament tal-Kummissjoni (UE) Nru 1305/2014 dwar l-ispeċifikazzjoni teknika għall-interoperabbiltà fir-rigward tas-subsistema “applikazzjonijiet telematiċi għas-servizz tat-trasport tal-merkanzija” tas-sistema ferrovjarja tal-Unjoni Ewropea
                  1
               .

               L-adattamenti li jidhru fl-abbozz ta’ Deċiżjoni annessa tal-Kumitat Konġunt taż-ŻEE jmorru lil hinn minn dak li jista’ jitqies bħala sempliċement adattamenti tekniċi fis-sens tar-Regolament tal-Kunsill Nru 2894/94.

               •Konsistenza mad-dispożizzjonijiet eżistenti fil-qasam ta’ politika

               L-abbozz anness tad-Deċiżjoni tal-Kumitat Konġunt taż-ŻEE jestendi l-politika tal-UE diġà eżistenti għall-Istati taż-ŻEE-EFTA (in-Norveġja, l-Iżlanda, u l-Liechtenstein).

               •Konsistenza ma’ politiki oħra tal-Unjoni

                  L-estensjoni tal-acquis tal-UE għall-Istati taż-ŻEE-EFTA, permezz tal-inkorporazzjoni tagħhom fil-Ftehim ŻEE titwettaq f’konformità mal-objettivi u l-prinċipji ta’ dan il-Ftehim, bl-għan li tiġi stabbilita Żona Ekonomika Ewropea dinamika u omoġena, ibbażata fuq regoli komuni u kondizzjonijiet ugwali ta’ kompetizzjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-leġiżlazzjoni li għandha tiġi inkorporata fil-Ftehim ŻEE hija bbażata fuq l-Artikoli 91 u 172 tat-Trattat dwar il-Funzjonament tal-Unjoni Ewropea.

               L-Artikolu 1(3) tar-Regolament tal-Kunsill (KE) Nru 2894/94
                  2
                dwar l-arranġamenti għall-implimentazzjoni tal-Ftehim ŻEE jipprevedi li l-Kunsill jistabbilixxi l-pożizzjoni li għandha tiġi adottata f'isem l-Unjoni fir-rigward ta’ Deċiżjonijiet bħal dawn, wara proposta mill-Kummissjoni.

               Is-SEAE f’kooperazzjoni mal-Kummissjoni jissottometti l-abbozz ta' Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Is-SEAE jittama li jkun fil-qagħda li jippreżentah fil-Kumitat Konġunt taż-ŻEE malajr kemm jista’ jkun.

                •Sussidjarjetà (għall-kompetenza mhux esklużiva)

               Il-proposta hija konformi mal-prinċipju tas-sussidjarjetà għar-raġuni li ġejja.

               L-objettiv ta’ din il-proposta, jiġifieri li tiġi żgurata l-omoġeneità tas-Suq Intern, ma jistax jinkiseb b’mod suffiċjenti mill-Istati Membri u jista' għalhekk, minħabba l-effetti, jintlaħaq aħjar fil-livell tal-Unjoni.

               Il-proċess tal-inkorporazzjoni tal-acquis tal-UE fil-Ftehim ŻEE jitwettaq f’konformità mar-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea li jikkonferma l-approċċ li ttieħed.

               •Proporzjonalità

               F’konformità mal-prinċipju tal-proporzjonalità, din il-proposta ma tmurx lil hinn minn dak li hu meħtieġ biex jintlaħaq l-għan tagħha.

               •Għażla tal-istrument

               F'konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u l-operat effettivi tal-Ftehim ŻEE. Għal dan l-għan, għandu jieħu deċiżjonijiet fil-każijiet previsti fil-Ftehim ŻEE.

               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Ġbir u użu tal-kompetenzi

               Mhux applikabbli

               •Valutazzjoni tal-impatt

               Mhux applikabbli

               4.IMPLIKAZZJONIJIET GĦALL-BAĠIT

               Ma hemm l-ebda implikazzjoni għall-baġit mistennija minħabba fl-inkorporazzjoni tar-Regolament tal-Kummissjoni (UE) Nru 1305/2014 mal-Ftehim ŻEE.

               5.ELEMENTI OĦRA

               •Deskrizzjoni tal-adattament propost

               Ir-Regolament tal-Kummissjoni (UE) Nru 1305/2014 jipprevedi l-ħolqien ta’ “Kumitat ta’ Tmexxija”, imsemmi fit-Taqsima 7.1.4 tal-Anness. Dan il-Kumitat ta’ Tmexxija għandu jipprevedi l-istruttura ta’ ġestjoni strateġika biex jiġġestixxi u jikkoordina b’mod effiċjenti l-ħidma għall-implimentazzjoni tal-ispeċifikazzjonijiet tekniċi għall-interoperabbiltà (technical specifications for interoperability, TSI) għall-“applikazzjonijiet telematiċi għas-servizz tat-trasport tal-merkanzija” (telematics applications for freight, TAF).

               Dawn il-funzjonijiet għandhom jingħataw lill-Awtorità ta’ Sorveljanza tal-EFTA (EFTA Surveillance Authority, ESA) fi ħdan l-Istati tal-EFTA, f’konformità mal-istruttura mibnija fuq żewġ pilastri tal-Ftehim ŻEE. Għalhekk l-Istati taż-ŻEE-EFTA qed jitolbu status ta’ osservatur għall-ESA f’dan il-Kumitat ta’ Tmexxija.

               Jenħtieġ li tinġibed l-attenzjoni lejn il-fatt li l-membri tal-Kumitat ta’ Direzzjoni jistgħu jipproponu lill-Kumitat ta’ Tmexxija li organizzazzjonijiet oħrajn jiġu inklużi bħala osservaturi meta jkun hemm raġunijiet tekniċi u organizzattivi validi biex dan isir.

               2018/0037 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f'isem l-Unjoni Ewropea,
                  fil-Kumitat Konġunt taż-ŻEE dwar emenda għall-Anness XIII (Trasport)
                  tal-Ftehim ŻEE

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u u b’mod partikolari l-Artikoli 91 u 172, flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  3
               , u b'mod partikolari l-Artikolu 1(3) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  4
                ("il-Ftehim ŻEE") daħal fis-seħħ fl-1 ta' Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemenda, fost affarijiet oħra, l-Anness XIII (Trasport) tal-Ftehim ŻEE.

               (3)Ir-Regolament tal-Kummissjoni (UE) Nru 1305/2014
                  5
                irid jiġi inkorporat fil-Ftehim ŻEE.

               (4)Jenħtieġ għalhekk li l-Anness XIII (Trasport) tal-Ftehim ŻEE jiġi emendat skont dan.

               (5)Għaldaqstant jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz ta’ Deċiżjoni mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tiġi adottata, f'isem l-Unjoni, fil-Kumitat Konġunt taż-ŻEE dwar l-emenda proposta tal-Anness XIII (Trasport) tal-Ftehim ŻEE, għandha tkun ibbażata fuq l-abbozz ta' Deċiżjoni tal-Kumitat Konġunt taż-ŻEE mehmuż ma' din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Ir-Regolament tal-Kummissjoni (UE) Nru 1305/2014 tal-11 ta' Diċembru 2014 dwar l-ispeċifikazzjoni teknika għall-interoperabilità fir-rigward tas-subsistema “applikazzjonijiet telematiċi għas-servizz tat-trasport tal-merkanzija” tas-sistema ferrovjarja tal-Unjoni Ewropea u li jħassar ir-Regolament (KE) Nru 62/2006 (ĠU L 356, 12.12.2014, p. 438).

                     (2)

                        ĠU L 305, 30.11.1994, p. 6-8

                     (3)

                        ĠU L 305, 30.11.1994, p. 6.

                     (4)

                        ĠU L 1, 3.1.1994, p. 3.

                     (5)

                        Ir-Regolament tal-Kummissjoni (UE) Nru 1305/2014 tal-11 ta' Diċembru 2014 dwar l-ispeċifikazzjoni teknika għall-interoperabilità fir-rigward tas-subsistema “applikazzjonijiet telematiċi għas-servizz tat-trasport tal-merkanzija” tas-sistema ferrovjarja tal-Unjoni Ewropea u li jħassar ir-Regolament (KE) Nru 62/2006 (ĠU L 356, 12.12.2014, p. 438).

    ---documentbreak---

               IL-KUMMISSJONI EWROPEA
            Brussell,27.2.2018
            COM(2018) 82 final
            ANNESS
            ta' [...]
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f'isem l-Unjoni Ewropea,fil-Kumitat Konġunt taż-ŻEE dwar emenda għall-Anness XIII (Trasport)tal-Ftehim ŻEE

               ANNESS
               DEĊIŻJONI TAL-KUMITAT KONĠUNT TAŻ-ŻEE Nru …/2018

                  ta’

                  li temenda l-Anness XIII (Trasport) tal-Ftehim ŻEE

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b'mod partikolari l-Artikolu 98 tiegħu,

               Billi:

               (1)Ir-Regolament tal-Kummissjoni (UE) Nru 1305/2014 tal-11 ta' Diċembru 2014 dwar l-ispeċifikazzjoni teknika għall-interoperabilità fir-rigward tas-subsistema “applikazzjonijiet telematiċi għas-servizz tat-trasport tal-merkanzija” tas-sistema ferrovjarja tal-Unjoni Ewropea u li jħassar ir-Regolament (KE) Nru 62/2006
                  1
                jrid jiġi inkorporat fil-Ftehim ŻEE.

               (2)Ir-Regolament (UE) Nru 1305/2014 iħassar ir-Regolament tal-Kummissjoni (KE) Nru 62/2006
                  2
               , li huwa inkorporat fil-Ftehim ŻEE u li konsegwentement għandu jitħassar skont il-Ftehim ŻEE.

               (3)Għalhekk, jenħtieġ li l-Anness XIII tal-Ftehim ŻEE jiġi emendat skont dan,

               ADOTTA DIN ID-DEĊIŻJONI:

               Artikolu 1

               It-test tal-Punt 37h (ir-Regolament tal-Kummissjoni (KE) Nru 62/2006) tal-Anness XIII tal-Ftehim ŻEE qed jinbidel b’li ġej:

               ‘32014 R 1305: Ir-Regolament tal-Kummissjoni (UE) Nru 1305/2014 tal-11 ta' Diċembru 2014 dwar l-ispeċifikazzjoni teknika għall-interoperabilità fir-rigward tas-subsistema “applikazzjonijiet telematiċi għas-servizz tat-trasport tal-merkanzija” tas-sistema ferrovjarja tal-Unjoni Ewropea u li jħassar ir-Regolament (KE) Nru 62/2006 (ĠU L 356, 12.12.2014, p. 438).

               Ir-Regolament, għall-finijiet ta' dan il-Ftehim, jinqara bl-adattamenti li ġejjin:

               Il-paragrafu li ġej għandu jiżdied wara t-Taqsima 7.1.4.(3) tal-Anness:

               4.
                     L-Awtorità ta' Sorveljanza tal-EFTA għandu jkollha status ta' osservatur fil-Kumitat ta’ Tmexxija.”

               Artikolu 2

               It-testi tar-Regolament (UE) Nru 1305/2014 bil-lingwa Iżlandiża u b'dik Norveġiża, li se jiġu ppubblikati fis-Suppliment taż-ŻEE ta' Il-Ġurnal Uffiċjali tal-Unjoni Ewropea, għandhom ikunu awtentiċi.

               Artikolu 3

               Din id-Deċiżjoni għandha tidħol fis-seħħ fi […], sakemm ikunu saru n-notifiki kollha skont l-Artikolu 103(1) tal-Ftehim ŻEE*, jew fil-jum tad-dħul fis-seħħ tad-Deċiżjoni tal-Kumitat Konġunt taż-ŻEE Nru xx/xxxx ta’ x.xx.xxxx
                  3
                [li tinkorpora d-Direttiva 2012/34/UE], skont liema data tkun l-iżjed tard.

                  4Artikolu 4

               Din id-Deċiżjoni għandha tiġi ppubblikata fit-Taqsima taż-ŻEE, u fis-Suppliment taż-ŻEE ta' Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kumitat Konġunt taż-ŻEE

                     Il-President

                     Is-Segretarji
                     tal-Kumitat Konġunt taż-ŻEE

                     (1)

                        ĠU L 356, 12.12.2014, p. 438.

                     (2)

                        ĠU L 13, 18.1.2006, p. 1.

                     (3)

                        ĠU L …*
                        [Ma hu indikat ebda rekwiżit kostituzzjonali.] [Rekwiżiti kostituzzjonali indikati.]


               IL-KUMMISSJONI EWROPEA
            Brussell, 2.3.2018
            COM(2018) 83 final
            2018/0039(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda fl-Anness XXII (il-Liġi dwar il-Kumpaniji) u l-Protokoll 37 (li fih il-lista prevista fl-Artikolu 101) tal-Ftehim taż-ŻEE

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               •Raġunijiet u objettivi tal-proposta

               L-abbozz tad-Deċiżjoni tal-Kumitat Konġunt taż-ŻEE (anness mad-Deċiżjoni tal-Kunsill proposta) għandu l-għan li jemenda l-Anness XXII (il-liġi tal-Kumpaniji) u l-Protokoll 37 (li fih il-lista prevista fl-Artikolu 101) tal-Ftehim ŻEE sabiex jinkorpora r-Regolament (UE) Nru 537/2014 dwar rekwiżiti speċifiċi dwar l-awditjar statutorju ta’ entitajiet ta’ interess pubbliku
                  1
                u d-Direttiva 2014/56/UE dwar il-verifiki statutorji tal-kontijiet annwali u tal-kontijiet konsolidati
                  2
               .

               L-adattamenti li jidhru fl-abbozz tad-Deċiżjoni annessa tal-Kumitat Konġunt taż-ŻEE jmorru lil hinn minn dawk li jistgħu jitqiesu bħala sempliċement adattamenti tekniċi fis-sens tar-Regolament tal-Kunsill Nru 2894/94. Il-pożizzjoni tal-Unjoni għandha għalhekk tiġi stabbilita mill-Kunsill.

               •Konsistenza ma' dispożizzjonijiet eżistenti fil-qasam ta’ politika

               L-abbozz anness tad-Deċiżjoni tal-Kumitat Konġunt jestendi l-politika tal-UE diġà eżistenti għall-Istati taż-ŻEE-EFTA (in-Norveġja, l-Iżlanda, u l-Liechtenstein).

               •Konsistenza ma' politiki oħra tal-Unjoni

               L-estensjoni tal-acquis tal-UE għall-Istati taż-ŻEE-EFTA, permezz tal-inkorporazzjoni tagħhom fil-Ftehim ŻEE titwettaq f’konformità mal-objettivi u l-prinċipji ta’ dan il-Ftehim li jimmiraw lejn l-istabbiliment ta’ Żona Ekonomika Ewropea dinamika u omoġenja, ibbażata fuq regoli komuni u kondizzjonijiet ugwali ta’ kompetizzjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-leġiżlazzjoni li għandha tiġi inkorporata fil-Ftehim ŻEE hija bbażata fuq l-Artikoli 50 u 114 tat-Trattat dwar il-Funzjonament tal-Unjoni Ewropea.

               L-Artikolu 1(3) tar-Regolament tal-Kunsill (KE) Nru 2894/94
                  3
                dwar l-arranġamenti għall-implimentazzjoni tal-Ftehim ŻEE jipprevedi li l-Kunsill jistabbilixxi l-pożizzjoni li għandha tiġi adottata f'isem l-Unjoni dwar Deċiżjonijiet bħal dawn, fuq proposta mill-Kummissjoni.

               Is-SEAE f’kooperazzjoni mal-Kummissjoni jissottometti l-abbozz ta' Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Is-SEAE jittama li jkun fil-qagħda li jippreżentah fil-Kumitat Konġunt taż-ŻEE kemm jista’ ikun malajr.

               •Sussidjarjetà (għal kompetenza mhux esklużiva)

               Il-proposta hija konformi mal-prinċipju tas-sussidjarjetà għar-raġuni li ġejja.

               L-għan ta’ din il-proposta, jiġifieri li tiġi żgurata l-omoġeneità tas-Suq Intern, ma jistax jinkiseb b’mod suffiċjenti mill-Istati Membri u jista' għalhekk, minħabba l-effetti, jintlaħaq aħjar fil-livell tal-Unjoni.

               Il-proċess tal-inkorporazzjoni tal-acquis tal-UE fil-Ftehim ŻEE jitwettaq f’konformità mar-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea li jikkonferma l-approċċ li ttieħed.

               •Proporzjonalità

               F’konformità mal-prinċipju tal-proporzjonalità, din il-proposta ma tmurx lil hinn minn dak li hu meħtieġ biex jintlaħaq l-għan tagħha.

               •Għażla tal-istrument

               F'konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u l-operat effettivi tal-Ftehim ŻEE. Għal dan l-għan, għandu jieħu deċiżjonijiet fil-każijiet previsti fil-Ftehim ŻEE.

               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità ta’ leġiżlazzjoni eżistenti

               Mhux applikabbli

               •Konsultazzjonijiet mal-partijiet ikkonċernati

               Mhux applikabbli

               •Ġbir u użu tal-kompetenzi

               Mhux applikabbli

               •Valutazzjoni tal-impatt

               Mhux applikabbli

               •Idoneità regolatorja u simplifikazzjoni

               Mhux applikabbli

               •Drittijiet fundamentali

               Mhux applikabbli

               4.IMPLIKAZZJONIJIET BAĠITARJI

               Mhija mistennija l-ebda implikazzjoni baġitarja b’riżultat tal-inkorporazzjoni tar-Regolament (UE) Nru 537/2014 dwar rekwiżiti speċifiċi dwar l-awditjar statutorju ta’ entitajiet ta’ interess pubbliku u d-Direttiva 2014/56/UE dwar awditi statutorji ta’ kontijiet annwali u kontijiet konsolidati fil-Ftehim taż-ŻEE.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

               Mhux applikabbli

               •Dokumenti ta’ spjegazzjoni (għad-Direttivi)

               Mhux applikabbli

               •Spjegazzjoni fid-dettall tad-dispożizzjonijiet speċifiċi tal-proposta

               Referenzi għal “leġiżlazzjoni tal-Unjoni” li jinsabu fir-Regolament (UE) Nru 537/2014

               F’konformità mal-Artikolu 7 tal-Ftehim taż-ŻEE, huma biss l-atti li ġew inkorporati fil-Ftehim taż-ŻEE li huma vinkolanti għall-Istati tal-EFTA taż-ŻEE. Għalhekk, l-adattament (a) tar-Regolament (UE) Nru 537/2014 jiżgura li dispożizzjonijiet li jirriservaw il-leġiżlazzjoni applikabbli tal-Unjoni jirriflettu li, fil-kuntest taż-ŻEE, il-qafas legali ta’ referenza huwa l-Ftehim ŻEE u atti inkorporati fih.

               L-Artikoli 41 u 44 tar-Regolament (UE) Nru 537/2014

               L-Artikolu 41 tar-Regolament jintroduċi perijodi tranżizzjonali rigward id-dħul fis-seħħ tal-obbligu ta’ rotazzjoni tal-awdituri statutorji u ditti tal-awditjar u għall-organizzazzjoni ta’ proċeduri ta’ selezzjoni għall-għażla ta’ dawn l-awdituri. Kif imsemmi fil-preambolu tar-Regolament, dan il-perjodu ta’ tranżizzjoni huwa importanti “sabiex tiġi żgurata ċertezza tad-dritt u t-tranżizzjoni mingħajr xkiel għar-reġim introdott b'”ir-Regolament. Dawn il-kunsiderazzjonijiet japplikaw ukoll għall-Istati tal-EFTA. Madankollu, minħabba li r-Regolament se jiġi inkorporat fil-Ftehim ŻEE aktar tard mid-dħul fis-seħħ tiegħu fl-UE, dawn il-perjodi ta’ tranżizzjoni għandhom jiġu aġġustati sabiex jiġi żgurat li l-impriżi stabbiliti fl-Istati tal-EFTA jibbenefikaw mill-istess perijodu ta’ aġġustament. Adattament (b) għalhekk jaġġusta d-dati fl-Artikolu 41 li għandhom x’jaqsmu mad-dħul fis-seħħ tad-Deċiżjoni tal-Kumitat Konġunt li tinkorpora r-Regolament fil-Ftehim taż-ŻEE.

               L-Artikolu 44 tar-Regolament idewwem b’sena d-dħul fis-seħħ tal-projbizzjoni ta’ klawsoli li jillimitaw l-għażla ta’ awditur mill-azzjonisti. Għar-raġunijiet esposti iktar’ il fuq, mutatis mutandis, l-adattament (c) għaldaqstant jaġġusta din id-data sabiex torbot mad-dħul fis-seħħ ta’ din id-Deċiżjoni tal-Kumitat Konġunt.

               L-Artikolu 30c(3) tad-Direttiva 2006/43/KE.

               F’konformità mal-Artikolu 7 tal-Ftehim taż-ŻEE, huma biss l-atti li ġew inkorporati fil-Ftehim taż-ŻEE li huma vinkolanti għall-Istati tal-EFTA taż-ŻEE. Il-Karta tad-Drittijiet Fundamentali tal-Unjoni Ewropea hija strument ta’ liġi primarja tal-UE li ma tkunx vinkolanti fuq dawk li mhumiex Stati Membri u ma huwiex rilevanti fil-kuntest taż-ŻEE. Għalhekk, l-adattament (a) tad-Direttiva 2014/56/UE jeżenta r-referenza għall-Karta li tinsab fl-Artikolu 30c(3).

               Madankollu, l-obbligu fuq l-awtoritajiet kompetenti li l-pubblikazzjoni ta’ sanzjonijiet tirrispetta d-drittijiet fundamentali, u b’mod partikolari d-dritt għar-rispett tal-ħajja privata u tal-familja u d-dritt għall-protezzjoni tad-dejta personali, tibqa’, bħala tali, applikabbli fiż-ŻEE.

               2018/0039 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f'isem l-Unjoni Ewropea,
                  fil-Kumitat Konġunt taż-ŻEE dwar emenda fl-Anness XXII
                  (il-Liġi dwar il-Kumpaniji) u l-Protokoll 37 (li fih il-lista prevista
                  fl-Artikolu 101) tal-Ftehim taż-ŻEE

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikoli 50 u 114, flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea
                  4
               , u b'mod partikolari l-Artikolu 1(3) tiegħu

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea
                  5
                ("il-Ftehim ŻEE") daħal fis-seħħ fl-1 ta' Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, inter alia, l-Anness XXII (il-liġi tal-Kumpaniji) u l-Protokoll 37 (li fih il-lista prevista fl-Artikolu 101) tal-Ftehim ŻEE.

               (3)Ir-Regolament (KE) Nru 537/2014 tal-Parlament Ewropew u tal-Kunsill
                  6
                irid jiġi inkorporat fil-Ftehim ŻEE.

               (4)Id-Direttiva 2014/56/UE tal-Parlament Ewropew u tal-Kunsill
                  7
                għandha tiġi inkorporata fil-Ftehim ŻEE.

               (5)Biex il-Ftehim ŻEE jiffunzjona sew, il-Protokoll 37 tal-Ftehim ŻEE irid jiġi estiż sabiex jinkludi l-Kumitat tal-Korpi Ewropej għas-Sorveljanza tal-Awditjar (CEAOB), stabbilit permezz tar-Regolament (UE) Nru 537/2014 u l-Anness XXII tal-Ftehim ŻEE irid jiġi emendat sabiex jispeċifika l-proċeduri ta’ assoċjazzjoni ma’ dan il-Forum.

               (6)Għalhekk, jenħtieġ li l-Anness XXII u l-Protokoll 37 tal-Ftehim ŻEE jiġu emendati skont dan.

               (7)Għaldaqstant jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz mehmuż tad-deċiżjonijiet,

               ADDOTTA DIN ID-DEĊIŻJONI:

               Artikolu 1

               Il-pożizzjoni li għandha tiġi adottata, f'isem l-Unjoni, fil-Kumitat Konġunt taż-ŻEE dwar l-emenda proposta tal-Anness XXII (il-Liġi dwar il-Kumpaniji) u l-Protokoll 37 (li fih il-lista prevista fl-Artikolu 101) tal-Ftehim ŻEE, għandha tkun ibbażata fuq l-abbozz ta' Deċiżjoni tal-Kumitat Konġunt taż-ŻEE mehmuż ma' din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Ir-Regolament (UE) Nru 537/2014 tal-Parlament Ewropew u tal-Kunsill tas-16 ta' April 2014 dwar rekwiżiti speċifiċi dwar l-awditjar statutorju ta' entitajiet ta' interess pubbliku u li jħassar id-Deċiżjoni tal-Kummissjoni 2005/909/KE, ĠU L 158, 27.5.2014, p. 77.

                     (2)

                        Id-Direttiva 2014/56/UE tal-Parlament Ewropew u tal-Kunsill tas-16 ta' April 2014 li temenda d-Direttiva 2006/43/KE dwar il-verifiki statutorji tal-kontijiet annwali u tal-kontijiet konsolidati, ĠU L 158, 27.5.2014, p.196.

                     (3)

                        ĠU L 305, 30.11.1994, p. 6-8

                     (4)

                        ĠU L 305, 30.11.1994, p. 6.

                     (5)

                        ĠU L 1, 3.1.1994, p. 3.

                     (6)

                        Ir-Regolament (UE) Nru 537/2014 tal-Parlament Ewropew u tal-Kunsill tas-16 ta' April 2014 dwar rekwiżiti speċifiċi dwar l-awditjar statutorju ta' entitajiet ta' interess pubbliku u li jħassar id-Deċiżjoni tal-Kummissjoni 2005/909/KE, ĠU L 158, 27.5.2014, p. 77.

                     (7)

                        Id-Direttiva 2014/56/UE tal-Parlament Ewropew u tal-Kunsill tas-16 ta' April 2014 li temenda d-Direttiva 2006/43/KE dwar il-verifiki statutorji tal-kontijiet annwali u tal-kontijiet konsolidati, ĠU L 158, 27.5.2014, p.196.

    ---documentbreak---

               IL-KUMMISSJONI EWROPEA
            Brussell, 2.3.2018
            COM(2018) 83 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tiġi adottata, f'isem l-Unjoni Ewropea fi ħdan il-Kumitat Konġunt taż-ŻEE dwar emenda fl-Anness XXII (il-Liġi dwar il-Kumpaniji) u l-Protokoll 37 (li fih il-lista prevista mill-Artikolu 101) għall-Ftehim taż-ŻEE

               ANNESS
               DEĊIŻJONI TAL-KUMITAT KONĠUNT TAŻ-ŻEE

                  Nru

                  li temenda l-Anness XXII (il-Liġi dwar il-Kumpaniji) u l-Protokoll 37 (li fih il-lista prevista mill-Artikolu 101) għall-Ftehim taż-ŻEE

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b'mod partikolari l-Artikolu 98 tiegħu,

               Billi:

               (1)Ir-Regolament (UE) Nru 537/2014 tal-Parlament Ewropew u tal-Kunsill tas-16 ta’ April 2014 dwar rekwiżiti speċifiċi dwar l-awditjar statutorju ta’ entitajiet ta’ interess pubbliku u li jħassar id-Deċiżjoni tal-Kummissjoni 2005/909/KE
                  1
               , kif emendat mill-ĠU L 170, 11.6.2014, p.66, għandu jiġi inkorporat fil-Ftehim taż-ŻEE.

               (2)Id-Direttiva 2014/56/UE tal-Parlament Ewropew u tal-Kunsill tas-16 ta' April 2014 li temenda d-Direttiva 2006/43/KE dwar il-verifiki statutorji tal-kontijiet annwali u tal-kontijiet konsolidati
                  2
                għandha tiġi inkorporata fil-Ftehim taż-ŻEE.

               (3)Biex il-Ftehim ŻEE jaħdem sew, il-Protokoll 37 tal-Ftehim ŻEE irid jiġi estiż sabiex jinkludi l-Kumitat tal-Korpi Ewropej għas-Sorveljanza tal-Awditjar (CEAOB), stabbilit permezz tar-Regolament (UE) Nru 537/2014, filwaqt li l-Anness XXII tal-Ftehim ŻEE irid jiġi emendat sabiex jispeċifika l-proċeduri ta’ assoċjazzjoni ma’ dan il-Kumitat.

               (4)Għalhekk, jenħtieġ li l-Anness XXII u l-Protokoll 37 tal-Ftehim ŻEE jiġu emendati skont dan,

               ADOTTA DIN ID-DEĊIŻJONI:

               Artikolu 1

               L-Anness XXII tal-Ftehim ŻEE għandu jiġi emendat kif ġej:

               1.Dan li ġej jiżdied mal-punt 10f (id-Direttiva 2006/43/KE tal-Parlament Ewropew u tal-Kunsill):

               ‘-32014 L 0056: Id-Direttiva 2014/56/UE tal-Parlament Ewropew u tal-Kunsill tas-16 ta' April 2014 (ĠU L 158, 27.5.2014, p. 196).

               Id-dispożizzjonijiet tad-Direttiva, għall-finijiet ta' dan il-Ftehim, għandhom jinqraw bl-adattament li ġej:

               Fl-Artikolu 30c(3), f’dak li għandu x’jaqsam mal-Istati tal-EFTA, il-kliem “kif imniżżla fil-Karta tad-Drittijiet Fundamentali tal-Unjoni Ewropea” ma għandux japplika."

               2.Dan li ġej jiddaħħal wara l-punt 10i (id-Direttiva 2013/34/UE tal-Parlament Ewropew u tal-Kunsill):

               “10j.32014 R 0537: Ir-Regolament (UE) Nru 537/2014 tal-Parlament Ewropew u tal-Kunsill tas-16 ta’ April 2014 dwar rekwiżiti speċifiċi dwar l-awditjar statutorju ta’ entitajiet ta’ interess pubbliku u li jħassar id-Deċiżjoni tal-Kummissjoni 2005/909/KE (ĠU L 158, 27.5.2014, p.77), kif emendat mill-ĠU L 170, 11.6.2014, p. 66.

               Il-modalitajiet għall-assoċjazzjoni tal-Istati tal-EFTA skont l-Artikolu 101 tal-Ftehim:

               L-awtoritajiet kompetenti tal-Istati tal-EFTA msemmija fl-Artikolu 32(1) tad-Direttiva 2006/43/KE għandu jkollhom id-dritt li jipparteċipaw bis-sħiħ fil-Kumitat tal-Korpi Ewropej għas-Sorveljanza tal-Awditjar (CEAOB), taħt l-istess kundizzjonijiet bħal awtoritajiet kompetenti tal-Istati Membri tal-UE iżda mingħajr id-dritt ta’ vot. Il-membri mill-Istati tal-EFTA ma għandhomx ikunu eliġibbli għall-Presidenza tac-CEAOB skont l-Artikolu 30(6).

               Id-dispożizzjonijiet tar-Regolament għandhom, għall-finijiet ta' dan il-Ftehim, jinqraw bl-adattamenti li ġejjin:

               (a)Il-kliem “leġiżlazzjoni nazzjonali jew tal-Unjoni” għandu jiġi sostitwit bil-kliem “il-Ftehim taż-ŻEE jew leġiżlazzjoni nazzjonali” u l-kliem “liġi nazzjonali jew tal-Unjoni” għandu jiġi sostitwit mill-kliem “il-Ftehim taż-ŻEE jew liġi nazzjonali”.

               (b)Fl-Artikolu 41, fir-rigward tal-Istati tal-EFTA:

               (i)il-kliem “17 ta’ Ġunju 2020” għandhom jinqraw “sitt snin wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru …/… ta’ … [din id-deċiżjoni]”;

               (ii)il-kliem “17 ta’ Ġunju 2023” għandhom jinqraw “disa’ snin wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru …/… ta’ … [din id-deċiżjoni]”;

               (iii)il-kliem “is-16 ta’ Ġunju 2014” għandhom jinqraw “id-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru …/… ta’ … [din id-deċiżjoni]”.

               (iv)il-kliem “17 ta’ Ġunju 2016” għandhom jinqraw “sentejn wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru …/… ta’ … [din id-deċiżjoni]”;

               (c)Fl-Artikoli 44, fir-rigward tal-Istati tal-EFTA, il-kliem "sas-17 ta' Ġunju 2017" għandu jsir "fi żmien sena mid-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru.../... ta’... [din id-deċiżjoni]".

               Artikolu 2

               Il-punt li ġej huwa miżjud fil-Protokoll 37 tal-Ftehim taż-ŻEE:

               40.Il-Kumitat tal-Korpi Ewropej għas-Sorveljanza tal-Awditjar (CEAOB) (ir-Regolament (KE) Nru 537/2014 tal-Parlament Ewropew u tal-Kunsill)."

               Artikolu 3

               It-testi tar-Regolament (KE) Nru 537/2014, kif ikkorreġuti bil-ĠU L 170, 11.6.2014, p. 66, u d-Direttiva 2014/56/UE, li għandhom jiġu ppubblikati fl-ilsien Islandiż u dak Norveġiż, fis-Suppliment taż-ŻEE ta’ Il-Ġurnal Uffiċjali tal-Unjoni Ewropea għandhom ikunu awtentiċi.

               Artikolu 4

               Din id-Deċiżjoni għandha tidħol fis-seħħ fi […], dment li jkunu saru n-notifiki kollha skont l-Artikolu 103(1) tal-Ftehim ŻEE*.

                  3Artikolu 5

               Din id-Deċiżjoni għandha tiġi ppubblikata fit-Taqsima taż-ŻEE u fis-Suppliment taż-ŻEE ta' Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kumitat Konġunt taż-ŻEE

                     Il-President

                     Is-Segretarji
                     tal-Kumitat Konġunt taż-ŻEE

                     (1)

                        ĠU L 158, 27.5.2014, p. 77.

                     (2)

                        ĠU L 158, 27.5.2014, p. 196.

                     (3)
                  *
                        [Ma ġew indikati l-ebda rekwiżiti kostituzzjonali.] [Rekwiżiti kostituzzjonali indikati.]